Mwe Ahkuhtweyac ac Mwet Lohoh\nKahs lal Mormon\nMwe Kahsruh Kol nuh ke Puk luhn Mormon\nKoanon Puk uh\nPuk na Fohn se (PDF)\nAhkkahlwemye Mwe Kahsruh\nSulaclah ke Bandwidth\nMa Oacna Sie\nSifen sra Puk ke Puk luhn Mormon\nKe ma inge, pa inge sramsram fototo ke ma sihmlac ke mwet lal Nephi, ac oacyacpac ke mwet Laman—Sihmihsyucklac nuh sin mwet Laman, suc pa luhlah sin mwet Israel; ac oacyacpac nuh sin mwet Jew ac Gentile—Sihmihsyucklac ke ohiyac luhn masap, ac oacyacpac ke nguhn in palye ac fwackyuck—Sihmihsyucklac ac siliyucki, ac ukunyucklac nuh sin Leum, tuh ma inge in tiac kuhnausyucklac—In utuckuh ke mwe sang ac kuh luhn God ke lweng luhn ma inge—Siliyucki ke pahol Moroni, ac ukunyucklac nuh sin Leum, in utuckuh ke pacl pakpucki luhn ma inge sin mwet Gentile—Lweng luhn ma inge tuhkuh ke mwe sang luhn God.\nPuk luhn Mormon pa sie un ma suhmuhslah muhtahl ma oacna Bible uh. Ma inge pa sie ma sihmlac ke mukwikwi luhn God nuh sin mwet omeet ah suc muhta fin acn America ac ma inge nein fohnlah luhn wosasuc kawihl.\nKahs in Fahkwack Luhlahlfongi luhn Mwet Loh Tolu\nLwelah in etweyuck nuh sin muhtuhnfacl, kain in mwet, kahs, ac mwet nuhkwewa, suc orekma se inge ac fah tuhkuh nuh yohroh: Lah kuht, ke kuhlwacng luhn God suc Pahpah, ac Leum lasr Jisus Kraist, liye plwet ma nein ma sihmlac inge, suc pa sie ma sihmlac ke mwet lal Nephi, ac oacyacpac mwet lal Laman, mwet wiyaclos, ac oacyacpac ke mwet lal Jared, suc tuhkuh liki tower se ma sruhmuhnyuck ah. Ac kuht oacyacpac etuh lah ma inge kwewa luhngasyucklac ke mwe sang ac kuh luhn God, tuh puhsrwacl fahkwack ma inge nuh sesr; ke ma inge kuht etuh na pwacye lah orekma se inge pwacye. Ac kuht oacyacpac fahkwack lah kuht liye kihl ma oan ke plwet ah; ac ma inge kwewa oreklac kuht in liye ke kuh luhn God, ac tiac ke mwet. Ac kuht fahkwack ke kahs in nguhsrihk, lah sie lipufacn luhn God el oactume liki inkuhsrao, ac el sang ac fihliyac ye muhtahsr, tuh kuht tuh liye ac liyacack plwet ah, ac kihl kac ah; ac kuht etuh lah ke luhng kuhlwacng luhn God suc Pahpah, ac Leum lasr Jisus Kraist, tuh kuht tuh liye ac ahklohye lah ma inge kwewa pwacye. Ac ma inge ma wolacna nuh ke muhtahsr. Ne ohinge, puhsren Leum sapkihn nuh sesr tuh kuht enenuh in ahklohye ke ma inge kwewa; ke ma inge, in ahkos masap luhn God, kuht fahkwack luhlahlfongi ke ma inge kwewa. Ac kuht etuh lah kuht fin oaru in Kraist, kuht ac fah eislah liki nuknuk lasr srahn mwet nuh kwewa, ac sukokyak nwacsnwacs ye muhtuhn siyah in nuhnuhnkuh luhn Kraist, ac fah muhta yohrohl ne tok ma pahtpaht inkuhsrao. Ac kaksak nuh sin Pahpah, ac nuh sin Wen, ac nuh sin Nguhn Muhtahl, suc pa sie God. Amen.\nKahs in Fahkwack Luhlahlfongi Luhn Mwet Loh Alkosr\nLwelah in etweyuck nuh sin muhtuhnfacl, kain in mwet, kahs, ac mwet nuhkwewa, suc orekma se inge ac fah tuhkuh nuh yohroh: Lah Joseph Smith, Jun., mwet lweng ke orekma se inge, el oraclah kuht in liye plwet ma sruhmuhnyuck inge, ma kol ngwetngweta; ac sra puk ma Smith se ma fwack inge el tuh luhngaslah ah kuht tuh sruok ke pahosr; ac kuht oacyacpac tuh liye kihl kac ah, suc ma inge kwewa oacna atacn orekma na mahtuh omeet ah, ac oreyac ah usrnguck. Ac ma inge kuht ahklohye ke kahs nguhsrihk, lah Smith se suc fwackyuck inge el use tuh kuht in liye, tuh kuht tuh liye ac sruhkwack, ac etuh na pwacye lah Smith se ma fwackyuck inge sruok plwet ma kuht sramsramkackihn uh. Ac kuht eisacng inesr nuh facluh, in ahkpwacyei nuh facluh ke ma suc kuht liyacack ah. Ac kuht tiac kikiacp, God El ahklohye ke ma inge.\nKahs in Fahkwack Luhlahlfongi Lal Mwet Pahluh Joseph Smith\nKahs lal Mwet Pahluh Joseph Smith sifacna ke tuhkuh luhn Puk luhn Mormon pa:\nMwe Ahkuhtweyac Fototo ke Puk luhn Mormon\nPuk luhn Mormon pa sie ma sihmlac muhtahl luhn mwet fin acn mahtuh America ac tuh taflweyucklac fin plwet osra. Ma sihmlac inge tuhkuh we me tuh orekweni nuh sie pa ke ma tahklac inge:\nPetsac in Ahkkahlwemye\nNephi el muhtwacwacack in sihmihs ke mwet lal—Lehi el liye ke aruhruhma sie e fihrihr ac rit ke sie puk in pahluh—El kaksakihn God, palyei tuhkuh luhn Messiah, ac palye kuhnanuclac luhn acn Jerusalem—El ahkkolukyeyuck sin mwet Jew. Sahp ke yac 600 Met Liki Kraist.\nLehi el us sucu lal nuh yen mwesis ut Meoa Sruhsrah—Elos som liki ma lalos—Lehi el oruh sie kihsac nuh sin Leum ac luti wen nahtuhl in liyacacng masap—Laman ac Lemuel tohrkahskahs lain pahpah tuhmwaclos—Nephi el ahkostwen ac pruhe ke luhlahlfongi; Leum El sramsram nuh sel, ac el suleyucklac in kol tamuhlwel wiyacl. Sahp ke yac 600 Met Liki Kraist.\nWen nahtuhl Lehi elos fohlohk nuh Jerusalem in eis plwet prahs—Laban el sruhnga fuhlweack plwet ah—Nephi el kwacfe ac ahkkweye tamuhlwel wiyacl—Laban el pihsrwaclah ma lalos ac srihke in onweltahl uh—Laman ac Lemuel onwel Nephi ac Sam ac kaiyuck sin sie lipufacn. Sahp ke yac 600–592 Met Liki Kraist.\nNephi el unilyac Laban ke sap luhn Leum ac na el eis plwet prahs ke ohiyac suhmaht—Zoram el sulaclah in weacng sucu lal Lehi yen mwesis. Sahp ke yac 600–592 Met Liki Kraist.\nSariah el tohrkahskahs lainuhl Lehi—Kwewana kaksak ke fohlohk luhn wen nahtuhlos—Elos oruh kihsac—Plwet prahs nein sihm lal Moses ac mwet pahluh—Plwet ah ahkkahlwemye lah Lehi el sie fihlin mwet lal Joseph—Lehi el palye ke fihtac lal ac karihngihnyuckyang luhn plwet ah. Sahp ke yac 600–592 Met Liki Kraist.\nNephi el sihmihs ke ma luhn God—Srihpac lal Nephi pa in kwacfe mwet uh in tuhkuh nuh yurun God lal Abraham ac in moliyucklac. Sahp ke yac 600–592 Met Liki Kraist.\nWen nahtuhl Lehi elos fohlohk nuh Jerusalem ac solwacl Ishmael ac sucu lal in weluhlos ke fuhfahsryucsr lalos—Laman ac mwet sahyac elos lain—Nephi el kwacfe tamuhlwel wiyacl in likiyac luhlahlfongi ke Leum—Elos kaprilyac ke mwe kapihr ac plwacnwelah in kuhnahosuhllah—El sukohsohklah ke kuh luhn luhlahlfongi—Tamuhlwel wiyacl elos siyuck ke nuhnakmuhnahs—Lehi ac u lal orek kihsac ac isihk mwe kihsac fihrihr. Sahp ke yac 600–592 Met Liki Kraist\nLehi el liye ke sie aruhruhma ke sahk in moul—El ipeis ke fahko kac ac kena tuh sucu lal in oruh oacpacna—El liye soko osra, soko inkacnek suwohs ac ohsrihksrihk, ac ohkohk in lohsr ma afuhnlah mwet uh—Sariah, Nephi, ac Sam ipeis ke fukun sahk uh, tuhsruhk Laman ac Lemuel sruhnga. Sahp ke yac 600–592 Met Liki Kraist.\nNephi el oraclah ip luo ke ma sihmlac—Kais sie pahngpahng plwet lal Nephi—Plwet luhlahp nein sie sramsram mahtuh ke ma luhn facluh; ma srihsrihk inge som yohk nuh ke ma muhtahl. Sahp ke yac 600–592 Met Liki Kraist.\nLehi el palye lah mwet Jew elos ac fah utucklac srohoh sin mwet Babylon—El sruhmuhn ke tuhkuh luhn sie Messiah nuh inmahsrlon mwet Jew, sie Mwet Lahngo, sie Mwet in Molwelah—Lehi el sruhmuhn pac ke tuhkuh luhn sie suc ac fah pacptaiselah Lahm luhn God—Lehi el sruhmuhn ke misac ac sifilpac moulyak luhn Messiah—El kapsra fahsrelihk ac fohlohkweni luhn Israel nuh ke soko sahk olive—Nephi el sramsramkihn Wen nuhtin God, ke mwe sang luhn Nguhn Muhtahl, ac ke enenuh nuh ke suwohswohs. Sahp ke yac 600–592 Met Liki Kraist.\nNephi el liye Nguhn luhn Leum ac ahkkahlwemyeyuck nuh sel ke sie aruhruhma ke sahk in moul—El liye ninac kiyacn Wen nuhtin God ac etwaclah ke puhsisacl luhn God—El liye pacptais, orekma, ac srihpsrihpyak luhn Lahm nuhtin God—El oacyacpac liye pahng ac orekma luhn Mwet Sap Singucul Luo luhn Lahm. Sahp ke yac 600–592 Met Liki Kraist.\nNephi el liye ke sie aruhruhma acn wihlwihl; suwohswohs, koluk, ac puhtatlac luhn mwet muhta we; tuhkuh luhn Lahm nuhtin God nuh inmahsrlolos; fuhkah tuh Mwet Tuhma Lutlut Singucul Luo ac Mwet Sap Singucul Luo ac fah nuhnuhnkuh Israel; ac ohiyac sruhngwacyuck ac fohkfohk lalos suc kais kuhtuh na muhnahslah ke suhlahlahlfongi. Sahp ke yac 600–592 Met Liki Kraist.\nNephi el liye ke aruhruhma ke alu luhn devil akwucki inmahsrlon mwet Gentile, sukokyak ac akwucki luhn mwet fin acn America, tuhlac luhn ip kahlwem ac sacohk pucspucs ke Bible, ma sikyak ke srihpen forlah luhn mwet gentile, sifilpac fohlohkihnyuckyak luhn wosasuc, tuhkuh luhn ma suhmuhslah ke lwen sahflah, ac muhsahiyuckyak luhn Zion. Sahp ke yac 600–592 Met Liki Kraist.\nLipufacn se fahk nuh sel Nephi ke mwe insewowo ac selnga ma ac puhtatyang nuh sin mwet Gentile—Oasr alu luo na: Alu luhn Lahm nuhtin God ac alu luhn devil—Mwet luhlahlfongi luhn God fin muhtuhnfacl nuhkwewa ahkkohsyeyuck sin alu luhlahp ac sruhngwacyuck sac—Mwet Sap John el fah sihmihs ke sahflahiyacn facluh. Sahp ke yac 600–592 Met Liki Kraist.\nFihtac lal Lehi ac eis wosasuc sin mwet Gentile ke lwen sahflah—Fohlohkwacni luhn Israel oacna soko sahk olive ma lah na pwacye kac ah ac fah sifilpac kuhpahsryang—Nephi el tahfuh aruhruhma ke sahk in moul ac sramsramkihn nuhnuhnkuh suwohs luhn God ke sriyucklac luhn mwet koluk liki mwet suwohswohs. Sahp ke yac 600–592 Met Liki Kraist.\nMwet koluk uh eis ma pwacye uh muh ma upac se—Wen nahtuhl Lehi elos pahyuckyak sin acn nahtuhl Ishmael—Liahona sac kol inkacnek lalos ke yen mwesis—Pweng sin Leum sihmlac ke Liahona sac ke pacl nuh ke pacl—Ishmael el misac; sucu lal tohrkahskahs ke srihpen mwe kweok. Sahp ke yac 600–592 Met Liki Kraist.\nSapkihnyuck nuh sel Nephi elan muhsahelah soko oak—Tamuhlwel wiyacl lainuhl—El kwacfelos ke el sifilpac kalweni orekma luhn God nuh sin Israel—Nephi el sesseslah ke kuh luhn God—Tamuhlwel wiyacl sapkihnyuck elos in tiac kahluhl, elos fin oruh na elos ac uli oacna soko loa paholah. Sahp ke yac 592–591 Met Liki Kraist.\nOak soko ah tari—Isuslac lal Jacob ac Joseph sruhmuhnyuck—U uh oacyack nuh ke acn wihlwihl—Wen nahtuhl Ishmael ac muhtwacn kiyaclos tuhkweni in pwacr ac in lain—Kapriyucki Nephi, ac oak soko ah paht fohlohk nuh tok ke sie eng af lohsr na upac—Nephi el tuhlweyucklac, ac ke pruhe lal pahkah sac tui—Mwet ah ai fin acn wihlwihl. Sahp ke yac 591–589 Met Liki Kraist.\nNephi el oraclah plwet ke ohr ac suhmuhslah sramsram mahtuh ke mwet lal—God luhn Israel El fah tuhkuh ke lusen yac onfoko tukun pacl se Lehi el som liki acn Jerusalem—Nephi el sruhmuhn ke kweok ac srihpsrihpyak Lal—Mwet Jew ac fah koaseyuck ac fahsrelihk ne ke na sun lwen sahflah, ke elos ac fah sifilpac fohlohk nuh yurun Leum. Sahp ke yac 588–570 Met Liki Kraist.\nLeum El ahkkahlwemye srihpac Lal nuh sin Israel—Sollac Israel ke fucnyuc in kweok ac in som liki acn Babylon—Kapsra Isaiah 48. Sahp ke yac 588–570 Met Liki Kraist.\nMessiah El fah sie kahlwem nuh sin mwet Gentile ac El fah ahksukohsohkyelah mwet srohoh—Israel ac fah fahsreni ke kuh ke lwen sahflah—Tohkohsrah ac fah pahpah in karuhnguhnuhlos—Kapsra Isaiah 49. Sahp ke yac 588–570 Met Liki Kraist.\nMwet Israel ac fah fahsrelihk nuh fin facluh nohfohn—Mwet Gentile ac fah liyacacng ac ahkkweye mwet Israel ke wosasuc ke lwen sahflah—Mwet Israel ac fah toweni ac moliyucklac, ac mwet koluk ac fah fihrihryak oacna loa uh—Tohkohsrahi luhn devil ac fah kuhnausyucklac, ac Setuhn el fah kapriyucki. Sahp ke yac 588–570 Met Liki Kraist.\nLehi el palye ke sie acn sukohsohk—Fihtac lal fah fahsrelihk ac uniyuck fin elos forlah liki El suc Muhtahl luhn Israel—El kwacfe wen nahtuhl in nokomwacng mwe loang luhn suwohswohs. Sahp ke yac 588–570 Met Liki Kraist.\nMolwelah tuhkuh sin Messiah Muhtahl—Sukohsohk in sule (sukohsohk in sulaclah) uh arulacna yohk srihpac nuh ke moul ac kapkapwack uh—Adam el puhtatlac tuh mwet uh in kuh in moul—Mwet uh sukohsohk in sulaclah moul sukohsohk ac moul ma pahtpaht. Sahp ke yac 588–570 Met Liki Kraist.\nJoseph fin acn Egypt el liye mwet Nephi ke aruhruhma—El pahluh kacl Joseph Smith, mwet liyactwen ke lwen sahflah; kacl Moses, suc ac molwelah Israel; ac ke tuhkuh luhn Puk luhn Mormon. Sahp ke yac 588–570 Met Liki Kraist.\nLehi el kihsen kahsruh ac ahkinsewowoye fihlin tuhlihk nahtuhl—El misac ac puckpucki—Nephi el kaksakihn wolacna luhn God—Nephi el likiyac luhlahlfongi lal in Leum ne tok ma pahtpaht. Sahp ke yac 588–570 Met Liki Kraist.\nMwet Nephi elos sifacna som liki mwet Laman, liyacacng masap lal Moses, ac muhsahelah sie tempuhl—Ke srihpen suhlahlahlfongi lalos, mwet Laman elos lihsyucklac liki ye muhtuhn Leum, selngawiyucki, ac in mwe ahkkweok nuh sin mwet Nephi. Sahp ke yac 588–559 Met Liki Kraist.\nJacob el sifil sruhmuhn sramsram mahtuh luhn mwet Jew: Srohoh ac fohlohk luhn mwet Jew liki acn Babylon; kuhlwacnsap ac srihpsrihpyak luhn El suc Muhtahl luhn Israel; kahsruh ma eisyuck sin mwet Gentile; ac fohlohkihnyuckyak luhn mwet Jew ke lwen sahflah ke elos luhlahlfongi ke Messiah. Sahp ke yac 559–545 Met Liki Kraist.\nJacob el tahfwelah in riti ke Isaiah: Isaiah el sramsram ke Messiah—Messiah El fah sramsram oacna lohun mwet lahlmwetmwet—El fah sang fintohkohl nuh sin mwet srihngsrihng—El fah tiac tulokihnyucki—Kapsra Isaiah 50. Sahp ke yac 559–545 Met Liki Kraist.\nJacob el tahfwelah in riti ke Isaiah: Ke lwen sahflah, Leum El fah ahkkweye Zion ac oracni Israel—Mwet moliyucklac fah tuhkuh nuh Zion ke engan yohk—Kapsra Isaiah 51 ac 52:1–2. Sahp ke yac 559–545 Met Liki Kraist.\nJacob el ahkuhtweyac lah mwet Jew fah tuhkweni ke acn wihlwihl lalos nuhkwewa—Iwaclah molwelah mwet uh liki Puhtatlac sac—Monun mwet misac fah otyak liki kuclyuck uh, ac nguhnalos liki hell ac liki pacruhtais—Elos fah nuhnuhnkweyuck—Iwaclah molwelah liki misac, hell, devil, ac kweok ma wacngihn sahflahiyac—Mwet suwohswohs fah moliyucklac ke tohkohsrahi luhn God—Kaiyuck nuh ke ma koluk uh akwucki—El suc Muhtahl luhn Israel pa mwet karihngihn muhtuhnpot uh. Sahp ke yac 559–545 Met Liki Kraist.\nJacob el ahkuhtweyac lah mwet Jew fah sruhpuhsrwack God lalos—Elos fah fahsrelihk ne ke na elos muhtwacwacack in luhlahlfongel—Acn America ac fah sie acn sukohsohk ma wacngihn tohkohsrah ac fah kol—Kowos in sifacna fohlohk nuh yurun God ac moliyucklac ke luhng kuhlwacng Lal. Sahp ke yac 559–545 Met Liki Kraist.\nJacob el liye Mwet in Molwelah lal—Masap lal Moses ahkkahlwemye kacl Kraist ac ahkpwacyei lah El ac fah tuhkuh. Sahp ke yac 559–545 Met Liki Kraist.\nIsaiah el liye tempuhl ke lwen sahflah, toweni luhn Israel, ac nuhnuhnkuh ke lusen yac tausin sie ac mislac—Mwet inse fuhlwact ac mwet koluk fah ahkpuhsisaclyeyuck ke Tuhkuh Ahkluo—Kapsra Isaiah 2. Sahp ke yac 559–545 Met Liki Kraist.\nJudah ac Jerusalem fah kalyeiyuck ke seahkostwen lalos—Leum El kwacfelos ac nuhnuhnkuh mwet Lal—Acn nuhtin Zion selngawiiyucki ac ahkkweokyeyuck ke mukwikwi luhn facluh lalos—Kapsra Isaiah 3. Sahp ke yac 559–545 Met Liki Kraist.\nZion ac acn nahtuhl fah moliyucklac ac ahknwacsnwacsyeyucklac ke lwen ke lusen yac tausin sie—Kapsra Isaiah 4. Sahp ke yac 559–545 Met Liki Kraist.\nImac in grape luhn Leum (Israel) ac fah mahmahuh, ac mwet Lal ac fah fahsrelihk—Ma upac ac fah tuhkuh nuh faclos ke ohiyacn forlah lain ac fahsrelihk lalos—Leum El fah sralwack sie mwe akucl ac eisacni Israel—Kapsra Isaiah 5. Sahp ke yac 559–545 Met Liki Kraist.\nIsaiah el liye Leum—Ma koluk lal Isaiah tuhlweyucklac—El pahngonyuck in pahluh—El palye ke lain luhn mwet Jew ke mwe luti luhn Kraist—Sie un mwet luhlah fah fohlohkuh—Kapsra Isaiah 6. Sahp ke yac 559–545 Met Liki Kraist.\nEphraim ac Syria mweun lain Judah—Kraist El ac fah isuslac sin sie muhtwacn nwacsnwacs—Kapsra Isaiah 7. Sahp ke yac 559–545 Met Liki Kraist.\nKraist El fah oacna sie yot in tikuclkucl ac sie yot in tahfonglac—Suk Leum, tiac mwet inutnut yoryor—Foracng nuh ke masap ac nuh ke kahs in luhlahlfongi in suk kolyuck—Kapsra Isaiah 8. Sahp ke yac 559–545 Met Liki Kraist.\nIsaiah el sramsram ke Messiah—Mwet muhta in lohsr uh ac fah liye sie kahlwem luhlahp—Nuh sesr sie tuhlihk El isuslac—El fah Fihsrack in Mislac ac fah kol fin tron lal David—Kapsra Isaiah 9. Sahp ke yac 559–545 Met Liki Kraist.\nKuhnausyucklac luhn acn Assyria pa sie kain in kuhnausyucklac luhn mwet koluk ke Tuhkuh Ahkluo—Suhpuhs mwet ac fah luhlah tukun Leum El sifilpac tuhkuh—Mwet luhlah lal Jacob fah fohlohk ke lwen sac—Kapsra Isaiah 10. Sahp ke yac 559–545 Met Liki Kraist.\nOkah lal Jesse (Kraist) ac fah nuhnuhnkuh ke suwohswohs—Etuh kacl God ac fah afuhnlah facluh ke Lusen Yac Tausin Sie—Leum El fah sruhlwack sie akucl ac oracni mwet Israel—Kapsra Isaiah 11. Sahp ke yac 559–545 Met Liki Kraist.\nKe lwen ke lusen yac tausin sie mwet nuhkwewa fah kaksakihn Leum—El fah muhta inmahsrlolos—Kapsra Isaiah 12. Sahp ke yac 559–545 Met Liki Kraist.\nKuhnausyucklac luhn Babylon pa pacna kain in kuhnausyucklac se ke Tuhkuh Ahkluo—E fah sie lwen in kasrkuhsrak ac kalyeiyuck—Babylon (facluh) fah puhtatlac ne tok ma pahtpaht—Kapsra Isaiah 13. Sahp ke yac 559–545 Met Liki Kraist.\nMwet Israel fah toweni ac fah engankihn monglac ke lusen yac tausin sie—Lucifer el lihsyucklac liki inkuhsrao ke lain—Israel fah kuhtanglah Babylon (facluh)—Kapsra Isaiah 14. Sahp ke yac 559–545 Met Liki Kraist.\nNephi el kaksak ke ma kahlwem uh—Pahluh lal Isaiah fah kahlwem ke lwen sahflah—Mwet Jew elos fah fohlohk liki acn Babylon, unilyac Messiah, ac fahsrelihk ac selngawiiyuck—Elos fah sifilpac fohlohkweni ke elos luhlahlfongi kacl Messiah—El fah tuhkuh se met ke lusen yac onfoko tukun Lehi el som liki acn Jerusalem—Mwet Nephi elos liyacacng masap lal Moses ac luhlahlfongi Kraist, Suc El pa Muhtahl luhn Israel. Sahp ke yac 559–545 Met Liki Kraist.\nKraist El fah luti mwet Nephi—Nephi el liye met kuhnausyucklac luhn mwet lal—Elos fah sramsram liki ye fohk uh yak—Mwet Gentile elos fah muhsaheack alu suhtuhuh ac u lukmac—Leum El tiac lwelah mwet uh in oruh orekma kuhtasrihk luhn mwet kol alu. Sahp ke yac 559–545 Met Liki Kraist.\nLohsr yohk ac forlah liki ma pwacye fah afuhnlah facluh ke lwen sahflah—Puk luhn Mormon fah tuhkuh—Mwet loh tolu fah fahkwack ke puk sac—Sie mwet eis etwacack fah fahk lah el tiac kuh in riti puk siliyucki—Leum El fah oruh sie orekma wolacna ac usrnguck—Kapsra Isaiah 29. Sahp ke yac 559–545 Met Liki Kraist.\nAlu kikiacp pucspucs fah muhsahiyuckyak ke lwen sahflah—Elos fah luti mwe luti kikiacp, wacngihn srihpac, ac lahlfon—Forlah liki ma pwacye fah orek upac ke srihpen mwet luti kikiacp—Devil el fah ahkkolukye insiacn mwet uh—El fah luti kain in mwe luti kikiacp nuhkwewa. Sahp ke yac 559–545 Met Liki Kraist.\nMwet Gentile pucspucs fah sruhnga Puk luhn Mormon—Elos fah fahk, Kuht tiac enenuh kuhtuh pac Bible—Leum El sramsram nuh sin muhtuhnfacl pucspucs—El fah nuhnuhnkuh facluh liki puk ma fah sihmihsyucklac. Sahp ke yac 559–545 Met Liki Kraist.\nMwet Gentile ma forlah pacptaislac fah oacwaclah inmahsrlon mwet wuhlweacng—Mwet Laman ac mwet Jew pucspucs elos fah luhlahlfongi kahs uh ac eklac kahto—Israel fah sifilpac fohlohkihnyuckyak ac mwet koluk kuhnausyucklac. Sahp ke yac 559–545 Met Liki Kraist.\nNephi el fahk lah efuh Kraist El pacptaislac—Mwet uh enenuh in fahsr tukun Kraist, pacptaislac, eis Nguhn Muhtahl, ac muhtweng ne ke sahflah in moliyucklac—Auliyak ac pacptais pa muhtuhnpot nuh ke inkacnek suwohs ac ohsrihksrihk—Moul ma pahtpaht tuhkuh nuh selos suc liyacacng masap tukun pacptaislac uh. Sahp ke yac 559–545 Met Liki Kraist.\nLipufacn uh sramsram ke kuh luhn Nguhn Muhtahl—Mwet uh enenuh in pruhe ac eis etwacack nuh selos sifacna sin Nguhn Muhtahl. Sahp ke yac 559–545 Met Liki Kraist.\nKahs lal Nephi pwacye—Ma inge fahkwack kacl Kraist—Elos suc luhlahlfongi ke Kraist fah luhlahlfongi kahs lal Nephi, suc fah oasr in sie mwe loh met liki nien nuhnuhnkuh.\nJacob ac Joseph suk in furok mwet in luhlahlfongi ke Kraist ac in liyacacng masap Lal—Nephi el misac—Ma koluk sikyak inmahsrlon mwet Nephi. Sahp ke yac 544–421 Met Liki Kraist.\nJacob el ahkkolukye luhngse luhn mwe kahsruhp, insefuhlwact, ac moul in kosro—Mwet uh ac suk mwe kahsruhp in kahsruh mwet wiyaclos—Leum El sapkihn tuh wacngihn kuhtwena mukul inmahsrlon mwet Nephi ac fah kuh in eis kiyacl puhs liki muhtwacn se—Leum El engankihn nwacsnwacs luhn muhtwacn. Sahp ke yac 544–421 Met Liki Kraist.\nElos suc nwacsnwacs insiac elos eis kahs wolacna luhn God—Suwohswohs luhn mwet Laman ahluhkwelah suwohswohs luhn mwet Nephi—Jacob el sensenkihn lain ohiyacn kosro, ahkmuhnahs, ac ma koluk nuhkwewa. Sahp ke yac 544–421 Met Liki Kraist.\nMwet Pahluh nuhkwewa elos alu nuh sin Pahpah ke inen Kraist—Kihsac lal Abraham kacl Isaac pa in luhma God ac Wen Sefanna Nahtuhl—Mwet uh enenuh in sifacna ahksuwohsyaclos nuh sin God ke Iwaclah—Mwet Jew elos fah sruhnga yot in pwelucng. Sahp ke yac 544–421 Met Liki Kraist.\nJacob el fahk kahs lal Zenos in luhma puhpuhlyuck ke sahk olive oa ac wet—Ma inge oacna mwet Israel ac mwet Gentile—Fahsrelihk ac tuhkweni luhn mwet Israel palyeiyuck—Mwe sramsram oreklac tiac arulacna kahlwem nuh sin mwet Nephi ac mwet Laman ac nuh sin mwet Israel nuhkwewa—mwet Gentile fah kuhpahsryang nuh Israel—In pacl imac in grape sac fah isihkyuckyak. Sahp ke yac 544–421 Met Liki Kraist.\nLeum El fah fohlohkohnwack Israel ke lwen sahflah—Facluh fah fihrihryak ke e—Mwet uh fah ukwe Kraist in sensenkihn inluhluh in e ac yot fol. Sahp ke yac 544–421 Met Liki Kraist.\nSherem el lahfwekihn Kraist, amaci nuh sel Jacob, sapkihn sie akucl, ac kuhnanuclac sin God—Mwet pahluh nuhkwewa sramsram kacl Kraist ac Iwaclah Lal—Mwet Nephi elos sislah pacl lalos in mwet forfor suk, isuslac ke mwe kweok upac, ac sruhngwacyuck sin mwet Laman. Sahp ke yac 544–421 Met Liki Kraist.\nEnos el pruhe upac ac eis nuhnak muhnahs ke ma koluk lal—Puhsren Leum tuhkuh nuh ke nuhnak lal, uli molwelah nuh sin mwet Laman ke pacl fahsruh uh—Mwet Nephi elos suk in fohlohkohnma mwet Laman—Enos el kaksak ke Mwet in Molwelah lal. Sahp ke yac 420 Met Liki Kraist.\nMwet Nephi karihngihn masap lal Moses, ngwet nuh met nuh ke tuhkuh luhn Kraist, ac kapkapwack fin acn uh—Mwet pahluh orekma in karihngihn mwet uh ke inkacnek pwacye. Sahp ke yac 399–361 Met Liki Kraist.\nOmni, Amaron, Chemish, Abinadom, ac Amaleki, kais sie oasr pacl la in, karihngihn ma sihmlac—Mosiah el konwacack mwet Zarahemla, suc tuhkuh Jerusalem me ke pacl lal Zedekiah—Oreklac Mosiah el tohkohsrahlac lalos—Fihlin mwet lal Mulek fin acn Zarahemla konwaclwack Coriantumr, el pa mwet Jared sahflah—Tohkohsrah Benjamin el aholuhllah Mosiah—Mwet uh enenuh in sang nguhnalos in sie mwe sang nuh sin Kraist. Sahp ke yac 323–130 Met Liki Kraist.\nMormon el ahkfototoye plwet luhlahp lal Nephi—El likiyac plwet srihsrihk wi plwet sahyac—Tohkohsrah Benjamin el oraclah mihs fin acn uh. Sahp ke yac 385 Tukun Kraist.\nTohkohsrah Benjamin el luti wen nahtuhl kahs ac pahluh luhn pahpah tuhmwaclos—Alu lalos ac muhtwacngwaclos karihngihnyuckyang ke srihpen ma sihmlac karihngihnyuck ke kain in plwet—Mosiah el suleyucklac in tohkohsrah ac ituckyang karihngihnyen ma sihmlac ac kuhtwepacna ma sahyac. Sahp ke yac 130–124 Met Liki Kraist.\nTohkohsrah Benjamin el sramsram nuh sin mwet lal—El sifilpac sruhmuhn ke suwohs, wo, ac nguhnnguhniyacn kol lal—El kihsen kahsrelos in kuhlwacnsuhpuh Tohkohsrah Inkuhsrao lalos—Elos suc forlah lain God fah kweokkihn ngal oacna e ma wacngihn sahflahiyac. Saph ke yac 124 Met Liki Kraist.\nTohkohsrah Benjamin el tahfwelah na sramsram lal—Leum Kuhlacna El fah luti inmahsrlon mwet lun sie lohm muhtahl ma oreklac ke kle—Srah fah tuhkuh ke pat nuhkwewa ke El iwe ke ma koluk luhn facluh—E sefanna Lal pa molwelah tuhkuh kac—Mwet uh kuh in eislah moul in mwet luhngse ma luhn facluh ac eklac Mwet Luhlahlfongi ke Iwaclah—Kweok luhn mwet koluk fah oacna sie inluhluh in e ac yot fol. Sahp ke yac 124 Met Liki Kraist.\nTohkohsrah Benjamin el tahfwelah sramsram lal—Molwelah tuhkuh ke srihpen Iwaclah—Luhlahlfongi ke God in moullac—Liyacacng na sie ahknwacsnwacs ke ma koluk lom ke luhlahlfongi—Sang ma lom nuh sin mwet suhkahsruhp—Oruh ma nuhkwewa ke lahlmwetmwet ac suwohs. Sahp ke yac 124 Met Liki Kraist.\nMwet Luhlahlfongi elos wen ac acn nuhtin Kraist ke luhlahlfongi—Na elos pahngpahng ke inen Kraist—Tohkohsrah Benjamin el kwacfelos in insacnweacng ac tu na kuh ke orekma wowo. Sahp ke yac 124 Met Liki Kraist.\nTohkohsrah Benjamin el suhmuhslah inen mwet ac srihsrngi mwet tol in lotwelos—Mosiah el kol oacna sie tohkohsrah suwohswohs. Sahp ke yac 124 Met Liki Kraist.\nAmmon el konwacack acn Lehi-Nephi, ma Limhi el tohkohsrah we—Mwet lal Limhi elos srohoh nuh sin mwet Laman—Limhi el sifilpacna lohacng nuh ke sramsram mahtuh lalos—Sie mwet pahluh (Abinadi) el fahkwack lah Kraist pa God ac Pahpah tuhmwacn ma nuhkwewa—Elos suc tahknwelihk ma koluk kosrwacni ma koluk, ac elos suc likiyac luhlahlfongi lalos nuh sin Leum fah moliyucklac. Sahp ke yac 121 Met Liki Kraist.\nAmmon el luti mwet lal Limhi—El etwacack ke plwet longoul ahkosr luhn mwet Jared—Ma sihmlac mahtuh kuh in lwenglah sin mwet liyactwen—Wacngihn mwe sang yohk liki in liyactwen. Sahp ke yac 121 Met Liki Kraist.\nZeniff el kol sie u Zarahemla in sruokyac acn Lehi-Nephi—Tohkohsrah luhn mwet Laman el lwelah nuh selos in usrui acn ah—Oasr mweun inmahsrlon mwet Laman ac mwet lal Zeniff. Sahp ke yac 200–187 Met Liki Kraist.\nTohkohsrah Laman el misac—Mwet lal lwemnaklac ac suhlallacl ac luhlahlfongi ke ohiyac mahtuh suhtuhuh—Zeniff ac mwet lal kuhtanguhltahllah. Sahp ke yac 187–160 Met Liki Kraist.\nTohkohsrah Noah el kol ke koluk—El ahkkahlwemye moul in lokoalok nuh sin muhtwacn kiyacl ac muhtwacn kuhlwacnsap lal—Abinadi el palye lah mwet ah ac fah utucklac srohoh—Moul lal sukok in kuhnausyucklac sel Tohkohsrah Noah. Sahp ke 160–150 Met Liki Kraist\nAbinadi el srohoh ke pahluh ke ma koluk luhn mwet ah ac misac lal Tohkohsrah Noah—Mwet tol kikiacp elos eis ke ma suhmuhslah ac oruh muh elos karihngihn masap lal Moses—Abinadi el muhtwacwacack in lotwelos ke Masap Singucul ac. Sahp ke 148 Met Liki Kraist.\nAbinadi el karihngihnyuck ke kuh fokoko—El luti ke Masap Singucul ah—Molwelah tiac tuhkuh ke masap lal Moses muhkwena—God Sifacna El fah oraclah sie iwaclah ac molwelah mwet Lal.\nIsaiah el sramsram in oacna Messiah—Mongfihsrwacsr lal Messiah ac kweok Lal ahkoeyucklac—El oraclah moul Lal in sie mwe kihsac nuh ke ma koluk ac oruh in wacngihn akuhkuhin nuh ke ma koluk—Kapsra Isaiah 53. Sahp ke 148 Met Liki Kraist.\nFuhkah tuh Kraist Elan kwewana Pahpah ac Wen—El fah oraclah iwaclah ac eislah ma koluk luhn mwet Lal—Elos ac mwet pahluh muhtahl nuhkwewa elos fihtac Lal—El sang in oasr Moulyak—Oasr moul ma pahtpaht luhn tuhlihk srihsrihk. Sahp ke 148 Met Liki Kraist.\nGod El iwaclah mwet uh liki tuhlac lalos ac ke ohiyacn puhtatlac lalos—Elos suc moul in ikoac fah srwackna oacyac ah na wacngihn molwelah nuh selos—Kraist El sang moulyak nuh ke moul ma pahtpaht ac nuh ke misac ma pahtpaht. Sahp ke 148 Met Liki Kraist.\nAlma el luhlahlfongi ac sihmihs kahs lal Abinadi—Abinadi el kweok misac ke e—El pahluh ke mahs ac misac ke e nuh sin mwet unilyac. Sahp ke 148 Tukun Kraist.\nAlma el lukmac in luti—El ahknweyac olwelah ke pacptais ac pacptais ke kof luhn Mormon—El sramtweack Alu luhn Kraist ac akmuhsraelah mwet tol—Elos sifacna katwaclos ac luti mwet ah—Alma ac mwet lal som luhkwel Tohkohsrah Noah nuh innimac. Sahp ke 147–145 Met Liki Kraist.\nGideon el suk in unilyac Tohkohsrah Noah—Mwet Laman mweun sruokyac acn ah—Tohkohsrah Noah el kweokkihn misac ke e—Limhi el kol in sie tohkohsrah suwohs. Sahp ke 145–121 Met Liki Kraist.\nKuhtuh sin muhtwacn nuhtin mwet Laman ah elos sruhinkuhiyuck sin mwet tol lal Noah—Mwet Laman elos orek mweun nuh sel Limhi ac mwet lal—Mwet Laman elos fohlohkkihnyucklac ac elos muhta in mihs. Sahp ke 145–123 Met Liki Kraist.\nMwet lal Limhi acnwucklac ac kuhtangyucklac sin mwet Laman—Mwet Limhi elos ohsun nuh sel Ammon ac elos eklac—Elos sruhmuhn nuh sel Ammon ke plwet longoul ahkosr luhn mwet Jared. Sahp ke yac 122–121 Met Liki Kraist.\nPlwacn oreklac nuh sin mwet ah in kahinglac liki srohoh yurun Mwet Laman—Mwet Laman oreklac elos in sruhilac—Mwet ah kahinglac, fohlohk nuh Zarahemla, ac muhta ye kohkoh lal Tohkohsrah Mosiah. Sahp ke 121–120 Met Liki Kraist.\nAlma el sruhnga elan tohkohsrah—El kuhlwacnsap ekihn sie mwet tol fuhlwact—Leum El kalyei mwet Lal, ac mwet Laman mweun sruokyac acn Helam—Amulon, sifac luhn mwet tol koluk lal Tohkohsrah Noah ah, el kol wi na masap luhn mwet Laman ah. Sahp ke yac 145–121 Met Liki Kraist.\nAmulon el ahklokoalokyacl Alma ac mwet lal—Elos ac acnwucki fin elos pruhe—Leum El oruh mwe toasr lalos in muhlahlah—El usacloslac liki srohoh, ac elos fohlohk nuh Zarahemla. Sahp ke yac 145–120 Met Liki Kraist.\nFihlin mwet lal Mulek fin acn Zarahemla eklac mwet Nephi—Elos etuh ke mwet lal Alma ac lal Zeniff—Alma el pacptaisellah Limhi ac mwet lal nuhkwewa—Mosiah el sang kuh nuh sel Alma elan sramtweack Alu luhn God. Sahp ke 120 Met Liki Kraist.\nPuhkantwen mempucr ke Alu ah kolyucklac nuh ke ma koluk sin mwet suhlahlahlfongi—Uliyuck nuh sel Alma moul ma pahtpaht—Elos suc auliyak ac pacptaislac eis nuhnak muhnahs—Mempucr ke Alu uh ma oruh ma koluk suc auliyak ac taltal nuh sel Alma ac nuh sin Leum fah nuhnak muhnahs nuh selos; kuh fin tiac, elos fah tiac oacwaclah inmahsrlon mwet ke Alu uh. Sahp ke 120–100 Met Liki Kraist.\nMosiah el lain ahkkweok ac ahkkweye ma sefanna—Alma fuhsr ac wen ahkosr nahtuhl Mosiah suk in kuhnahoslah Alu uh—Sie lipufacn sikyang ac sapkihn nuh selos in sislah ohiyac koluk lalos—Alma el kwekweelihk tilac kahskahs—Mwet nuhkwewa enenuh in sifil isuslac in eis molwelah—Alma ac wen nahtuhl Mosiah uselihk pweng wo. Sahp ke 100–92 Met Liki Kraist.\nWen nahtuhl Mosiah som in luti mwet Laman—Orekmakihn yot in pahluh luo, Mosiah el luhngaslah plwet lal Jared. Sahp ke yac 92 Met Liki Kraist.\nMosiah el ngihsre tuh mwet nuhnuhnkuh in sollac in ahol sie tohkohsrah—tohkohsrah sesuwohs kohllah mwet lalos nuh ke ma koluk—Alma fuhsr el sollac mwet nuhnuhnkuh fuhlwact ke puhsren mwet ah—El oacyacpac mwet tol fuhlwact fin Alu ac—Alma mahtuh ac Mosiah misac. Sahp ke 92–91 Met Liki Kraist.\nNehor el luti mwe luti suhtuhuh, sramtweack sie alu, ahkkahlwemye orekma kuhtasrihk luhn mwet kol alu, ac unilyac Gideon—Nehor el acnwucki ke orekma koluk lal—Orekma kuhtasrihk luhn mwet kol alu ac ahkkohs uh osrwaclihk inmahsrlon mwet uh—Mwet tol in kahsrelos sifacna, mwet uh in karihngihn mwet suhkahsruhp, ac Alu uh kapkapwack. Sahp ke yac 91–88 Met Liki Kraist.\nAmlici el suk in tohkohsrah lac ac el tiac lwelah sin puhsren mwet ah—Mwet fahsr tohkohl oraclah tuh elan tohkohsrah—Mwet Amlici elos orek mweun nuh sin mwet Nephi ac elos kuf—Mwet Laman ac mwet Amlici toweni solse lalos ac elos kuf—Alma el unilyac Amlici. Sahp ke yac 87 Met Liki Kraist.\nMwet Amlici elos sifacna akuclweltahluh in fal nuh ke kahs in pahluh—Mwet Laman elos selngawiyucki ke lainyuck lalos—Mwet uh sifacna sang selngawi nuh faclos sifacna—Mwet Nephi elos kuhtanglah siepac na un mwet mweun luhn mwet Laman. Sahp ke yac 87–86 Met Liki Kraist.\nAlma el pacptaiselah tausin sin mwet eklac—Ma koluk ilyak nuh ke Alu uh, ac kapkapwack luhn Alu uh tui—Nephihah el srihsrngiyucki in mwet nuhnuhnkuh fuhlwact—Alma, elan mwet tol fuhlwact, el sifacna insacnweacng nuh ke orekma. Sahp ke yac 86–83 Met Liki Kraist.\nIn eis molwelah, mwet uh enenuh in auliyak ac liyacacng masap, in sifilpac isuslac, ahknwacsnwacsyelah nuknuk lalos ke srah luhn Kraist, in inse puhsisacl ac eislah luhkwelos inse fuhlwact ac sok, ac in oruh orekma luhn suwohswohs—Shepherd Wowo El pahngon mwet Lal—Elos suc oruh orekma koluk elos tuhlihk nuhtin devil—Alma el fahkwack ke pwacyeiyacn mwe luti lal ac sapkihn nuh sin mwet uh in auliyak—Inen mwet suwohswohs fah sihmihsyucklac ke puk in moul. Sahp ke yac 83 Met Liki Kraist.\nAlu fin acn Zarahemla ahknwacsnwacsyeyucklac ac akwucki—Alma el som nuh yohrohl Gideon in luti. Sahp ke yac 83 Met Liki Kraist.\nKraist El fah osweyucklac sel Mary—El fah tuhlahlah mwe kapihr luhn misac ac eis ma koluk luhn mwet Lal—Elos suc auliyak, pacptaislac, ac liyacacng masap fah eis moul ma pahtpaht—Ma fohkfohk uh tiac kuh in eis usru ke tohkohsrahi luhn God—Puhsisacl, luhlahlfongi, finsrak, ac luhngse muhtahl uh enenweyuck. Sahp ke yac 83 Met Liki Kraist.\nAlma el luti ac pacptais fin acn Melek—El sruhngwacyuck fin acn Ammonihah ac el som—Sie lipufacn sapkihn nuh sel in fohlohk ac luti nuh sin mwet uh in auliyak—El eisyuck sel Amulek, ac mwet luo inge elos luti fin acn Ammonihah. Sahp ke yac 82 Met Liki Kraist.\nAlma el sapkihn nuh sin mwet Ammonihah in auliyak—Leum El fah pahkotwen nuh sin mwet Laman ke lwen sahflah—Mwet Nephi elos fin pihlesruh kahlwem uh, elos fah kuhnausyucklac sin mwet Laman—Wen nuhtin God El fah tuhkuh ke pacl na sa—El fah molweloslac suc auliyak, pacptaislac, ac luhlahlfongi ke Inel. Sahp ke yac 82 Met Liki Kraist.\nLehi el isuslac nuh sel Manasseh—Amulek el sruhmuhn sap se luhn lipufacn tuh elan karuhnguhnuhlwacng Alma—Pruhe luhn mwet suwohswohs oruh mwet uh painmoullac—Mwet mukwikwi ke loh ac mwet nuhnuhnkuh sesuwohs oakiyac pwelucng in kuhnahoslah mwet uh. Sahp ke yac 82 Met Liki Kraist.\nOhiyacn fosrngahkihnyen mani luhn mwet Nephi akwucki—Amulek el akuhkuhin nuh sel Zeezrom—Kraist El ac tiac molwelah mwet ke ma koluk lalos—Elos muhkwena suc usrui tohkohsrahi inkuhsrao e moliyucklac—Mwet nuhkwewa fah moulyak ke moul kawihl—Wacngihn misac tukun Sifilpac Moulyak. Sahp ke yac 82 Met Liki Kraist.\nAlma el sramsram nuh sel Zeezrom—Ma lukmac luhn God kuh in ituckyang muhkwena nuh sin mwet luhlahlfongi—Mwet uh nuhnuhnkweyuck ke nuhnak, luhlahlfongi, kahs, ac orekma lalos—Mwet koluk fah kweok ke misac in nguhn—Moul suhkawihl se inge pa sie puhlan pacl in srihkeyuck—Plwacn in molwelah uh ahkfahsrye Sifilpac Moulyak ac, ke luhlahlfongi, auliyak ke ma koluk—Mwet auliyak elos ac eis pahkotwen sin Wen Kuloh Sefanna. Sahp ke yac 82 Met Liki Kraist.\nMwet uh pahngyak in mwet tol fuhlwact ke srihpen luhlahlfongi yohk ac orekma wo lalos—Elos in luti masap uh—Ke suwohswohs elos ahknwacsnwacsyeyucklac ac ilyak nuh in nien monglac luhn Leum—Melchizedek pa sie selos—Lipufacn uh sulkackihn pweng wo fin acn ah nohfohn—Elos fah fahkwack tuhkuh luhn Kraist. Sahp ke yac 82 Met Liki Kraist.\nAlma ac Amulek srohoh ac uniyuck—Mwet luhlahlfongi ac ma suhmuhslah muhtahl lalos isihkyuckyak ke e—Mwet ahkkweokyeyuck inge eisyuck sin Leum ke wolacna—Pihsinkacn nien srohoh ah srasrwelihk ac ikori—Alma ac Amulek elos moliyucklac, ac mwet ahkkweokyaclos ah acnwucki. Sahp ke yac 82–81 Met Liki Kraist.\nAlma ac Amulek elos som nuh Sidom ac oakiyac sie alu—Alma el unwellah Zeezrom, suc welah Alu uh—Mwet pucspucs pacptaislac, ac Alu uh kapkapwack—Alma ac Amulek elos som nuh Zarahemla. Sahp ke yac 81 Met Liki Kraist.\nMwet Laman elos kuhnahoslah mwet lal Ammonihah—Zoram el kol mwet Nephi in kuhtanglah mwet Laman—Alma ac Amulek ac mwet puhs sahyac luti kahs uh—Elos luti lah tukun Sifilpac Moulyak Lal Kraist El fah sikyang nuh sin mwet Nephi. Sahp ke yac 81–77 Met Liki Kraist.\nWen nahtuhl Mosiah oasr yohrohlos nguhn in pahluh ac in fwackyuck—Elos fahsrelihk ke inkacnek pucspucs lalos in fahkwack kahs uh nuh sin mwet Laman—Ammon el som nuh fin acn lal Ishmael ac eklac mwet kuhlwacnsap se lal Tohkohsrah Lamoni—Ammon el molwelah un sip nahtuhl tohkohsrah ac uniyac mwet lokoalok lal ke kof Sebus. Fuhs 1–3, sahp ke yac 77 Met Liki Kraist; fuhs 4, sahp ke yac 91–77 Met Liki Kraist; ac fuhs 5–39, sahp ke yac 91 Met Liki Kraist.\nTohkohsrah Lamoni el pahngon muh Ammon el Nguhn Fuhlwact—Ammon el lotwel tohkohsrah ke Oreklac, mukwikwi luhn God nuh sin mwet, ac molwelah ma tuhkuh kacn Kraist—Lamoni el luhlahlfongi ac puhtatlac nuh infohk uh oacna in muh el misac. Sahp ke yac 90 Met Liki Kraist.\nLamoni el eis kahlwem luhn moul ma pahtpaht ac liye Mwet in Molwelah—Mwet lal puhtatyang nuh ke sie mwemwe, ac puhs selos liye lipufacn—Ammon el usrnguck in painmoullac—El pacptaiselah mwet pucspucs ac oakiyac sie alu inmahsrlolos. Sahp ke yac 90 Met Liki Kraist.\nLeum El suhpwacllah Ammon nuh Middoni in molwelah mwet srohoh wiyacl—Ammon ac Lamoni elos ohsun nuh sin pahpah tuhmwacl Lamoni, suc pa tohkohsrah fin acn ah nohfohn—Ammon el kwacfacl tohkohsrah mahtuh elan ahkkweyelah taltallah luhn mwet wiyacl. Sahp ke yac 90 Met Liki Kraist.\nAaron el luti mwet Amalek kacn Kraist ac Iwaclah Lal—Aaron ac mwet wiyacl elos srohoh Middoni—Tukun elos moliyucklac, elos luti ke iwen lohlngohk ac oruh puhslac mwet forlah wolac—Lamoni el lwelah sukohsohk in alu nuh sin mwet fin acn Ishmael. Sahp ke yac 90–77 Met Liki Kraist.\nAaron el luti pahpah tuhmwacl Lamoni ke Oreklac, Puhtatlac lal Adam, ac plwacn in molwelah kacn Kraist—Tohkohsrah ac mwet lal nuhkwewa elos forlah eklac—Maelihk luhn acn ah inmahsrlon mwet Nephi ac mwet Laman ahkuhtweyucki. Sahp ke yac 90–77 Met Liki Kraist.\nSukohsohk in alu fahkwelihk—Mwet Laman fin acn ac siti itkohsr elos eklac wolac—Elos pahnglolos sifacna muh mwet Anti-Nephi-Lehi ac elos sukohsohklah liki selngawi sac—Mwet Amalek ac mwet Amulon elos sruhnga ma pwacye. Sahp ke yac 90–77 Met Liki Kraist.\nMwet Laman elos tuhkuh in lain mwet luhn God—Mwet Anti-Nephi-Lehi elos engan in Kraist ac fahsriyuck sin lipufacn—Elos sulaclah in kweokkihn misac liki na in loangwelos sifacna—Puhs mwet Laman eklac wolac. Sahp ke yac 90–77 Met Liki Kraist.\nMukwikwi koluk luhn mwet Laman maelihk—Fihtac luhn mwet tol lal Noah ah misac oacna ke Abinadi el palye—Mwet Laman pucspucs elos eklac wolac ac welah mwet lal Anti-Nephi-Lehi—Elos luhlahlfongi Kraist ac liyacacng masap lal Moses. Sahp ke yac 90–77 Met Liki Kraist.\nAmmon el kaksakihn Leum—Mwet luhlahlfongi elos ahkkweyeyucklac sin Leum ac ituckyang etwacack—Ke luhlahlfongi mwet uh kuh in use nguhn tausin tausin nuh ke auliyak—Oasr kuh nuhkwewa sin God ac El etuh ma nuhkwewa. Sahp ke yac 90–77 Met Liki Kraist.\nLeum El sapkihn nuh sel Ammon elan kol mwet lal Anti-Nephi-Lehi in painmoullac—Ke elos sonol Alma, engan lal Ammon eislah kuhiyacl—Mwet Nephi elos sang nuh sin mwet Anti-Nephi-Lehi ah acn Jershon—Elos pahngpahng mwet lal Ammon. Sahp ke yac 90–77 Met Liki Kraist.\nMwet Laman elos kuhtangyucklac ke sie mweun upac—Tausin singucul kuhtuh acnwucki—Mwet koluk elos srohoh ke sie acn ma wacngihn sahflahiyacn ahsor we; mwet suwohswohs elos eis engan ma wacngihn sahflahiyac. Sahp ke yac 77–76 Met Liki Kraist.\nAlma el kena in luti ke auliyak ke oaru wowo—Leum El sang mwet luti nuh sin muhtuhnfacl nuhkwewa—Alma el kaksak ke orekma luhn Leum ac ke kuhtanglah lal Ammon ac mwet wiyacl. Sahp ke yac 76 Met Liki Kraist.\nKorihor, el suc lain Kraist, el isruhn Kraist, Iwaclah, ac nguhn in pahluh—El luti lah wacngihn God, wacngihn puhtatlac luhn mwet, wacngihn mwactan ma koluk, ac wacngihn Kraist—Alma el fahkwack lah Kraist El fah tuhkuh ac lah ma nuhkwewa ahkkahlwemye lah oasr sie God—Korihor el sapkihn ke sie mwe akucl ac el koflah in sramsram—Devil el sikyak nuh sel Korihor oacna sie lipufacn ac lotwel ma elan fahk—Korihor el longyucki ac misac. Sahp ke yac 76–74 Met Liki Kraist.\nAlma el kol sie misin in furohklah mwet forlah luhn mwet Zoram—Mwet Zoram elos lahfwekihn Kraist, luhlahlfongi sie ohiyac suhtuhuh ke sulaclah uh, ac alu ke pruhe ahknweyucklac—Misinacri uh sesseslah ke Nguhn Muhtahl—Kweok lalos ukumyucklac ke engan ke Kraist. Sahp ke yac 74 Met Liki Kraist.\nAlma el luti mwet suhkahsruhp suc ongaiyac uh ahkpuhsisaclyelos—Luhlahlfongi pa sie finsrak ke ma suc tiacna liyeyuck suc pwacye—Alma el fahkwack lah lipufacn elos luti nuh sin mukul, muhtwacn, ac tuhlihk uh—Alma el kapsra kahs uh nuh ke sie fihtac—Enenuh in ukwiyucki ac ahkmongoiyuck—Na ac kapwack nuh ke soko sahk ma fahko luhn moul ma pahtpaht ac ituck kac. Sahp ke yac 74 Met Liki Kraist.\nZenos el luti lah mwet uh enenuh in pruhe ac alu ke acn nuhkwewa, ac lah nuhnuhnkuh uh fohlohkihnyucklac ke srihpen Wen—Zenock el luti lah pahkotwen uh utuckuh ke srihpen Wen—Moses el kolyuckyak ke yen mwesis ke sie ohiyac luhn Wen nuhtin God. Sahp ke yac 74 Met Liki Kraist.\nAmulek el fahkwack lah kahs uh oasr in Kraist nuh ke molwelah—Fin iwaclah tiac oreklac, muhtuhnfacl nuhkwewa enenuh in misac—Kwewana masap lal Moses srihsrngi nuh ke kihsaclah luhn Wen nuhtin God—Plwacn ma pahtpaht luhn molwelah uh tuhkuh ke luhlahlfongi ac auliyak—Pruhe ke mwe ahkinsewowo ke ma luhn ikoac ac nguhn—Moul se inge pa pacl luhn mwet uh in ahkolah in ohsun nuh sin God—Orekma nuh ke molwelah lowos ke sahngweng ye muhtuhn God. Sahp ke yac 74 Met Liki Kraist.\nLuti ke kahs uh kuhnahoslah kuhtasrihk luhn mwet Zoram—Elos luhslah mwet forlah wolac, suc welah mwet lal Ammon e Jershon—Alma el ahsor ke srihpen koluk luhn mwet uh. Sahp ke yac 74 Met Liki Kraist.\nAlma el fahkwack nuh sel Helaman ke eklac lal tukun el liye sie lipufacn—El kweokkihn mwe kweok luhn sie nguhn tuhlac; el pahngon inen Jisus, ac na el isuslac sin God—Engan wo nwacklah nguhnal—El liye un lipufacn kaksakihn God—Puhs mwet forlah wolac suc ipeis ac liye oacna ke el ipeis ac liye. Sahp ke yac 74 Met Liki Kraist.\nPlwet prahs ac ma suhmuhslah sahyac sruhkyuckyak in use moul nuh ke molwelah—Mwet Jared elos kuhnausyucklac ke srihpen koluk lalos—Olweacng lukmac ac wuhlweacng lalos enenuh in wihkihnyucklac nuh sin mwet uh—Suk kahsruh sin Leum ke ma nuhkwewa kowos oruh—Ke Liahona kol mwet Nephi, ohinge kahs luhn Kraist kol mwet uh nuh ke moul ma pahtpaht. Sahp ke yac 74 Met Liki Kraist.\nShiblon el kalyeiyuck ke srihpen suwohswohs—Molwelah oasr in Kraist, suc pa moul ac kahlwem luhn facluh—Kutongyac nohfohn luhngse lom an. Sahp ke yac 74 Met Liki Kraist.\nMa koluk ke kosro pa sie ma sruhngwacyuck—Ma koluk lal Corianton oruh mwet Zoram tiac eis kahs uh—Molwelah luhn Kraist ahkfahsrye molwelah luhn mwet luhlahlfongi suc somlah met. Sahp ke yac 74 Met Liki Kraist.\nKraist El use sifil moulyak luhn mwet nuhkwewa—Mwet misac suwohswohs elos som nuh in pacruhtais ac mwet koluk elos som nuh yen lohsr uh in sano lwen in sifilpac moulyak lalos—Ma nuhkwewa ac fah fohlohkyak nuh ke ohiyac fal ac suwohs la ke Moulyak. Sahp ke yac 74 Met Liki Kraist.\nKe Sifil Moulyak uh mwet uh tuhkuh nuh ke sie ohiyac in engan ma pahtpaht kuh ahsor ma pahtpaht—Ma koluk uh wacngihn engan tuhkuh kac—God El wacngihn yurun mwet suc moul in ikoac fin facluh—Mwet nuhkwewa sifilpac eis ke sifil Fohlohkihnyuckyak ke luhmah ac ohiyac ma elos eis ke moul suhkawihl. Sahp ke yac 74 Met Liki Kraist.\nMoul suhkawihl uh pa sie pacl in ahkkweye mwet uh in auliyak ac kuhlwacnsapuh God—Puhtatlac sac use misac luhn mahno ac nguhn nuh sin mwet nuhkwewa—Molwelah uh tuhkuh ke auliyak—God Sifacna El iwaclah nuh ke ma koluk luhn facluh—Pahkotwen ma nuh selos suc auliyak—Mwet nuhkwewa sahyac muhta ye nuhnuhnkuh suwohs luhn God—Pahkotwen tuhkuh ke srihpen Iwaclah—Mwet ma auliyak na pwacye uh muhkwena pa ac moliyucklac uh. Sahp ke yac 74 Met Liki Kraist.\nAlma ac wen nahtuhl luti kahs uh—Mwet Zoram ac mwet luhn mwet Nephi sahyac suc lain elos eklac mwet Laman—Mwet Laman tuhkuh lain mwet Nephi in mweun—Moroni el sang kuhfwen mwe mweun nuh sin mwet Nephi—Leum El ahkkahlwemye nuh sel Alma plwacn luhn mwet Laman—Mwet Nephi elos karuhnguhnwacng lohm, moul in sukohsohk, sucu, ac alu lalos—Mwet mweun lal Moroni ac Lehi elos raunweack mwet Laman. Sahp ke yac 74 Met Liki Kraist.\nMoroni el sapkihn mwet Laman in oraclah sie wuhlweacng in mislac kuh in kuhnausyucklac—Zerahemnah el sruhnga oruh, ac mweun uh sifilpac srolah—Un mwet mweun lal Moroni elos kuhtanglah mwet Laman. Sahp ke yac 74–73 Met Liki Kraist.\nHelaman el luhlahlfongi kahs lal Alma—Alma el palyei kuhnausyucklac luhn mwet Nephi—El ahkinsewowoye ac selngawi acn uh—Alma el sahp utuckyak nuh lucng sin Nguhn, finne oacna Moses—Akuhkuhin uh upaclah ke Alu uh. Sahp ke yac 73 Met Liki Kraist.\nAmalickiah el orek inkacnek elan tohkohsrah—Moroni el kohlwack sifac luhn moul sukohsohk—El oracni mwet uh in lango alu lalos—Mwet luhlahlfongi pwacye elos pahngpahng Mwet Christian—Sie sruf lal Joseph ac fah painmoullac—Amalickiah ac mwet lain elos kahinglac nuh fin acn lal Nephi—Elos suc fah tiac kahsruh pahtok srihpac luhn sukohsohk elos acnwucki. Sahp ke yac 73–72 Met Liki Kraist.\nAmalickiah el orekmakihn ohiyac kuhtasrihk, ahkmas, ac sramsram in eyeinse in eklac tohkohsrah luhn mwet Laman—Mwet luhn mwet Nephi suc lain elos koluk liki ac suhlallacl liki na mwet Laman. Sahp ke yac 72 Met Liki Kraist.\nAmalickiah el pihrihk mwet Laman in lain mwet Nephi—Moroni el ahkolah mwet lal in tuyak loango srihpac luhn mwet Christian—El engan ke moul sukohsohk ac sukohsohklah ac el sie mwet fokoko luhn God. Sahp ke yac 72 Met Liki Kraist.\nMwet Laman suc som in kuhtanglah acn we elos tiacna kuh in sruokyac siti lihsrlihsryak lal Ammonihah ac Noah—Amalickiah el selngawi God ac fuhlahk lah el ac nihm srah lal Moroni—Helaman ac mwet wiyacl tahfwelah in ahkkweye Alu uh. Sahp ke yac 72 Met Liki Kraist.\nMoroni el ahkfokokoyelah acn luhn mwet Nephi—Elos muhsaheack siti sasuc pucspucs—Mweun ac kuhnahoslah uh puhtatyang nuh fin mwet Nephi ke pacl ma elos oruh ma koluk ac ma sruhngwacyuck—Morianton ac mwet weluhl lain ah elos kuhtangyucklac sel Teancum—Nephihah el misac, ac wen nahtuhl suc pa Pahoran el fohnohslah siyah in nuhnuhnkuh. Sahp ke yac 72–67 Met Liki Kraist.\nMwet lal tohkohsrah elos suk in ekuhllah masap ac oakiyac sie tohkohsrah—Pahoran ac mwet sukohsohk elos kahsreyuck ke puhsren mwet ah—Moroni el oruh tuh mwet lal tohkohsrah in karuhnguhnwacng acn selos fin tiac na ac acnwucki elos—Amalickiah ac mwet Laman elos sruokyac siti fokoko pucspucs—Teancum el lain mwet Laman ac unilyac Amalickiah ke lohm nuknuk sel. Sahp ke yac 67–66 Met Liki Kraist.\nAmmoron el aholuhl Amalickiah in tohkohsrah luhn mwet Laman—Moroni, Teancum, ac Lehi elos kol mwet Nephi ke sie mweun kuhtanglah lain mwet Laman—Siti lal Mulek fohlohkihnyuckme, ac Jacob suc sie mwet Zoram el acnwucki. Sahp ke yac 66–64 Met Liki Kraist.\nMwet srohoh luhn mwet Laman elos orekmakihnyuck in ahkfokokoye siti Puhs—Fohs inmahsrlon mwet Nephi oruh mwet Laman in kuhtanglah—Helaman el kol tausin luo sin wen puhlaik nuhtin mwet lal Ammon. Sahp ke yac 64–63 Met Liki Kraist.\nAmmoron ac Moroni elos sramsram ke ayaol luhn mwet srohoh—Moroni el sapkihn tuh mwet Laman elos in som ac tulokihnyac acnwuck in ahkmas lalos—Ammoron el sapkihn tuh mwet Nephi elos in fihliyac kuhfwen mwe mweun lalos ac in muhta ye kuh luhn mwet Laman. Sahp ke yac 63 Met Liki Kraist.\nMoroni el sruhnga ayaol mwet srohoh—Mwet topang luhn mwet Laman elos srihfeyuck in sruhilac, ac mwet srohoh luhn mwet Nephi elos ahksukohsohkyeyucklac—Siti lal Gid eisyucklac ac wacngihn ahkmas. Sahp ke yac 63–62 Met Liki Kraist.\nHelaman el suhpwaclah sie lwacta nuh sel Moroni, kalweni in fahk ohiyacn mweun nuh sin mwet Laman—Antipus ac Helaman elos eis sie kuhtanglah yohk fin mwet Laman—Wen fuhsr tausin luo lal Helaman elos acnwuck ke kuh usrnguck, ac wacngihn selos acnwucki. Fuhs 1, sahp ke yac 62 Met Liki Kraist; fuhs ahk 2–19, sahp ke yac 66 Met Liki Kraist; ac fuhs ahk 20–57, sahp ke yac 65–64 Met Liki Kraist.\nHelaman el sruhmuhn kuhtangyucklac lal Antiparah ac fuhlweack sac ac tok ke loangweyuck lal Cumeni—Mwet fuhsr luhn mwet Ammon lal elos acnwuck ke puhlaik; elos nuhkwewa kihnetuh, tuhsruhk wacngihn selos acnwucki—Gid el ahkkahlwemye acnwucki ac kahinglac luhn mwet srohoh luhn mwet Laman. Sahp ke yac 63 Met Liki Kraist.\nHelaman, Gid, ac Teomner elos eislah siti lal Manti ke sie plwacn usrnguck—Mwet Laman elos fohlohk—Wen nuhtin mwet lal Ammon elos painmoullac ke elos tu na kuh in karuhnguhnwacng moul sukohsohk ac luhlahlfongi lalos. Sahp ke yac 63–62 Met Liki Kraist.\nMoroni el siyuck sel Pahoran in ahkfokokoye un mwet mweun lal Helaman—Mwet Laman elos eislah siti lal Nephihah—Moroni el kasrkuhsrak sin kafucrmacn. Sahp ke yac 62 Met Liki Kraist.\nMoroni el tohrkahskahs nuh sel Pahoran ke soaru luhn kafucrmacn ke un mwet mweun—Leum El lwelah mwet suwohswohs in acnwucki—Mwet Nephi enenuh in orekmakihn nohfohn kuhiyaclos ac ohiyaclos in molweloslac sifacna liki mwet lokoalok lalos—Moroni el kuhmahk in acnwuck lain kafucrmacn fin wacngihn kahsruh suhpweyuckme in kahsruh un mwet mweun lal. Sahp ke yac 62 Met Liki Kraist.\nPahoran el fahk nuh sel Moroni ke ahkfohsyeyuck ac lainyuck kafucrmacn—Mwet lal tohkohsrah elos eislah acn Zarahemla ac elos welah mwet Laman—Pahoran el siyuck kahsruh nuh ke ip luhn mweun in lain mwet lainuhlos. Sahp ke yac 62 Met Liki Kraist.\nMoroni el mahs som in kahsrwel Pahoran ke acn lal Gideon—Mwet lal tohkohsrah suc sruhnga in karuhnguhnwacng acn selos elos acnwucki—Pahoran ac Moroni sifilpac sruokyac acn Nephihah—Puhs mwet Laman welah mwet lal Ammon—Teancum el unilyac Ammoron ac el acnwucki pac—Mwet Laman elos lihsyucklac liki acn uh, ac mihs uh akwucki—Helaman el fohlohklac nuh ke orekma ac muhsaheack Alu uh. Sahp ke yac 62–57 Met Liki Kraist.\nShiblon ac tok Helaman elos eislah ma sihmlac muhtahl—Mwet Nephi pucspucs elos fuhfahsryucsr nuh ke acn ma oan nuh acir—Hagoth el muhsah oak, ma oacyak som nuh ke meoa rohtoh—Moronihah el kuhtanglah mwet Laman ke mweun. Sahp ke yac 56–52 Met Liki Kraist.\nPahoran ahkluo el kihluckyak mwet nuhnuhnkuh fuhlwact ac el acnwucki sel Kishkumen—Pacumeni el fohnohslah siyah in nuhnuhnkuh—Coriantumr el kol un mwet mweun luhn mwet Laman, eislah acn Zarahemla, ac unilyac Pacumeni—Moronihah el kuhtanglah mwet Laman ac sifilpac eislah acn Zarahemla, ac Coriantumr el acnwucki. Sahp ke yac 52–50 Met Liki Kraist.\nHelaman, wen nahtuhl Helaman, el eklac mwet nuhnuhnkuh fuhlwact—Gadianton el kol u lal Kishkumen—Mwet kuhlwacnsap lal Helaman el unilyac Kishkumen, ac u se lal Gadianton ah elos kahinglac nuh innimac ah. Sahp ke yac 50–49 Met Liki Kraist.\nMwet Nephi pucspucs elos som nuh ke acn ma oan nuh acir—Elos muhsah lohm simacn ac liyacacng ma sihmlac pucspucs—Singucul kuhtuh tausin mwet eklac wolac ac pacptaislac—Kahs luhn God kol mwet uh nuh ke molwelah—Nephi suc wen nahtuhl Helaman el fuhnohslah siyah in nuhnuhnkuh. Sahp ke yac 49–39 Met Liki Kraist.\nMwet lain mwet Nephi ac mwet Laman elos toweniyac un mwet mweun lalos ac eislah acn lal Zarahemla—Kuhtangyucklac luhn mwet Nephi ah tuhkuh ke srihpen koluk lalos—Alu uh muhnahslah, ac mwet uh muhnahslah oacna mwet Laman. Sahp ke yac 38–30 Met Liki Kraist.\nNephi ac Lehi elos isaclosyang sifacna in luti—Inelos solwaclos in oakiyac moul lalos tukun sucu mahtuh lalos—Kraist El molweloslac suc auliyak—Nephi ac Lehi elos oraclah puhs mwet forlah eklac ac elos srohoh, ac e uh rauneloslac—Sie puhkuhnyeng sralsral sunyac mwet tolfoko—Facluh kusrusr, ac sie puhsra sapkihn nuh sin mwet uh in auliyak—Nephi ac Lehi elos sramsram nuh sin lipufacn, ac un mwet uh rauniyucklac ke e. Sahp ke yac 30 Met Liki Kraist.\nMwet Laman suwohswohs elos luti nuh sin mwet Nephi koluk—Kwewana mwet uh kapkapwack ke sie puhlan pacl in mislac ac puhkantwen—Lucifer, mwet sihm luhn ma koluk, el puhrakwack insiacn mwet koluk ac mwet pihsrapasr lal Gadianton ke ahkmas ac orekma koluk—Mwet pihsrapasr ah eislah kafucrmacn luhn mwet Nephi. Sahp ke yac 29–23 Met Liki Kraist.\nNephi el sruhngwacyuck ke lacfahl acir ac el fohlohk nuh Zarahemla—El pruhe ke imac ke tower lal ac na el pahngon mwet uh in auliyak kuh misac. Sahp ke yac 23–21 Met Liki Kraist.\nMwet nuhnuhnkuh kuhtasrihk elos suk in puhrakwack mwet uh in laenuhl Nephi—Abraham, Moses, Zenos, Zenock, Ezias, Isaiah, Jeremiah, Lehi, ac Nephi elos nuhkwewa fahkwack kacl Kraist—Ke mokleyuck Nephi el sulkackihn ahkmas luhn mwet nuhnuhnkuh fuhlwact. Sahp ke yac 23–21 Met Liki Kraist.\nMwet utuck sap elos sokwack mwet nuhnuhnkuh fuhlwact misac ke siyah in nuhnuhnkuh—Elos srohoh ac tok fihliyucklac—Ke mokleyuck Nephi el srihsrngilyac Seantum muh el pa mwet ahkmas—Nephi el ahkkweyeyuck sin kuhtuh mwet ah muh el sie mwet pahluh. Sahp ke yac 23–21 Met Liki Kraist.\nLeum El sang nuh sel Nephi kuh luhn sil—Ituckyang kuh nuh Sel in oracni nuh sie ac in tuhlahlihk fin facluh ac inkuhsrao—El sapkihn nuh sin mwet uh in auliyak kuh misac—Nguhn uh usacl nuh ke un mwet nuh ke un mwet. Sahp ke yac 21–20 Met Liki Kraist.\nNephi el ahkwoye tuh Leum Elan ahollah mweun lalos ke sie sracl in mongo—Mwet pucspucs misac—Elos auliyak, ac Nephi el kwacfe sin Leum in af—Nephi ac Lehi elos eis fwackyuck pucspucs—Mwet pihsrapasr lal Gadianton elos akwucki fin acn uh. Sahp ke yac 20–6 Met Liki Kraist.\nMwet uh tihkuclkucl ac lahlfon ac sa na in oruh ma koluk—Leum El kai mwet Lal—Wacngihn srihpac luhn mwet uh kapsreyuck nuh ke kuh luhn God—Ke lwen in nuhnuhnkuh, mwet uh ac fah eis moul ma pahtpaht kuh misac ma pahtpaht. Sahp ke yac 6 Met Liki Kraist.\nSamuel suc sie mwet Laman el palye kuhnausyucklac luhn mwet Nephi elos fin tiac auliyak—Elos ac ma kahsruhp lalos selngawiiyucki—Elos sruhnga ac tuhngal mwet pahluh, elos rauniyucklac ke nguhn fohkfohk, ac suk in engan ke elos oruh ma koluk. Sahp ke yac 6 Met Liki Kraist.\nSamuel el palye kahlwem ke fong ac sie itu sasuc ke pacl in isus luhn Kraist—Kraist El molwelah mwet uh liki misac luhn mahno ac nguhn—Akucl ke misac Lal pa ac lohsr lwen tolu, yot uh ac ipelihk, ac ongaiyac yohk sikyak fin facluh. Sahp ke yac 6 Met Liki Kraist.\nLeum El kai mwet Nephi ke srihpen El luhngse elos—Mwet Laman ma eklac pacptaislac elos fokoko ac tu na kuh ke luhlahlfongi—Leum El fah pahkotwen nuh sin mwet Laman ke lwen sahflah. Sahp ke yac 6 Met Liki Kraist.\nMwet Nephi suc luhlahlfongel Samuel elos pacptaislac sel Nephi—Samuel el tiacna kuh in acnwucki ke suhkan pihsr ac yot luhn mwet Nephi suc tiac auliyak—Kuhtuh ahkkwekweye insiaclos, ac mwet sahyac liye lipufacn—Mwet suhlahlahlfongi elos fahk lah wacngihn srihpac in luhlahlahlfongi Kraist ac tuhkuh Lal nuh Jerusalem. Sahp ke yac 6–1 Met Liki Kraist.\nNephi, wen nahtuhl Helaman, el som liki acn uh, ac wen nahtuhl suc pa Nephi el karuhnguhnwacng ma sihmlac—Finne oasr akucl ac ma usrnguck pucspucs, mwet koluk elos plwacn in uniyac mwet suwohswohs—Fong in isuslac luhn Kraist tuhkuh—Akucl uh utuckuh, ac sie itu sasuc sikyak—Kikiacp ac kuhtasrihk uh upaclah, ac mwet pihsrapasr lal Gadianton elos uniyac mwet pucspucs. Sahp ke yac 1–4 Tukun Kraist.\nMa koluk ac ma sruhngwacyuck upaclah inmahsrlon mwet uh—Mwet Nephi ac mwet Laman elos tuhkweni in karuhnguhnuhlosyang sifacna in lain un mwet pihsrapasr lal Gadianton—Mwet Laman suc eklac wolac elos fasrfasrlah ac pahngpahng mwet Nephi. Sahp ke yac 5–16 Tukun Kraist.\nGiddianhi, mwet kol luhn u lal Gadianton, el sapkihn tuh Lachoneus ac mwet Nephi in sifacna fuhlwelosyak ac acn selos—Lachoneus el srihsrngilyac Gidgiddoni in sie mwet kol fuhlwact luhn un mwet mweun—Mwet Nephi elos toweni fin acn Zarahemla ac acn Puhs in tuyak karuhnguhnuhlosyang sifacna. Sahp ke yac 16–18 Tukun Kraist.\nUn mwet mweun luhn mwet Nephi elos kuhtanglah un mwet pihsrapasr lal Gadianton—Giddianhi el acnwucki, ac el suc aholuhl, Zemnarihah, el loksakiyucklac—Mwet Nephi elos kaksakihn Leum ke kuhtanglah lalos. Sahp ke yac 19–22 Tukun Kraist.\nMwet Nephi elos auliyak ac fuhlweack ma koluk lalos—Mormon el suhmuhslah sramsram mahtuh luhn mwet lal ac fahkwack kahs ma pahtpaht nuh selos—Israel ac fah fahsreni tukun fahsrelihk loeloes la. Sahp ke yac 22–26 Tukun Kraist.\nMwet Nephi elos kapkapwack—Inse fuhlwact, kahsruhp, ac srisri mwet uh upaclah—Alu uh maelihk ke akuhkuhin—Setuhn el kol mwet uh in sukohsohk in lain—Mwet pahluh pucspucs elos luti auliyak ac elos acnwucki—Ahkmas lalos oruh mwet uh in fahsreni nuh sie in kuhtanglah kafucrmacn. Sahp ke yac 26–30 Tukun Kraist.\nMwet nuhnuhnkuh fuhlwact el acnwucki, kafuhnah el kuhnausyucklac, ac mwet uh fahsrelihk nuh ke u—Jacob, sie mwet lain Kraist, el eklac tohkohsrah luhn sie u lukmac—Nephi el luti auliyak ac luhlahlfongi ke Kraist—Lipufacn elos luti nuh sel lwen nuhkwewa, ac el ahkmoulyeack tamuhlwel wiyacl liki misac—Mwet pucspucs auliyak ac pacptaislac. Sahp ke yac 30–33 Tukun Kraist.\nEng upac, kusrusr, e, eng for, ac ongaiyac upac luhn facluh ahkpwacyeiye acnwucki luhn Kraist—Mwet pucspucs kuhnausyucklac—Lohsr afuhnlah acn uh ke lusen lwen tolu—Elos suc painmoullac sahsaho kweok ke ohiyaclos. Sahp ke yac 33–34 Tukun Kraist.\nKe lohsr ah, puhsrwen Kraist fahkwelihk kuhnausyucklac luhn mwet ac siti pucspucs ke ma koluk lalos—El oacyacpac fahkwelihk wolacna Lal, fahk lah masap lal Moses ahkpwacyeiyucklac, ac suli mwet uh in tuhkuh nuh Yohrohl ac moliyucklac. Sahp ke yac 34 Tukun Kraist.\nOasr mislac fin acn uh ke lusen ao pucspucs—Puhsrwen Kraist olwelah in oracni mwet Lal oacna ke sie won el oracni won srihsrihk nahtuhl—Un mwet suwohswohs elos karihngihnyuckyang. Sahp ke yac 34–35 Tukun Kraist.\nPahpah El fahkwack ke Wen Kulo Nahtuhl—Kraist El sikyak ac fahkwelihk Iwaclah Lal—Mwet uh puhla akucl in kihnet ke pahol ac niyacl ac sisken inniwacl—Elos wowoyak fahk Osana—El oakiyac ohiyac ac akwuck luhn pacptais—Nguhn in akuhkuhin ma luhn devil—Mwe luti luhn Kraist pa mwet uh enenuh in luhlahlfongi ac pacptaislac ac eis Nguhn Muhtahl. Sahp ke yac 34 Tukun Kraist.\nJisus El pahngon ac sang kuh nuh sin mwet tuhma lutlut singuculluo—El sang nuh sin mwet Nephi sie sramsram ma oacna Luti Finohl uh—El sramsram ke Insewowo—Luti Lal ahluhkwelah ac yohk srihpac liki masap lal Moses—Mwet uh sapkihnyuck in suwohs finne oacna ke El ac Pahpah tuhmwacl Elos suwohs—Kapsra Matthew 5. Sahp ke yac 34 Tukun Kraist.\nJisus El luti mwet Nephi Pruhe luhn Leum—Elos in sruhkwack ma kahsruhp inkuhsrao—Mwet tuhma lutlut singuculluo ke luti lalos elos sapkihnyuck in tiac nuhnkuh ke ma suhkawihl—Kapsra Matthew 6. Sahp ke yac 34 Tukun Kraist.\nJisus El sapkihn: Nimet nuhnuhnkuh; siyuck sin God; sensenkackihn mwet pahluh kikiacp—El olwelah moliyucklac nuh selos suc oruh luhngse luhn Pahpah—Kapsra Matthew 7. Sahp ke yac 34 Tukun Kraist.\nJisus El fahk lah masap lal Moses ahkpwacyeiyucklac Kacl—Mwet Nephi pa sip sahyac ma El sramsramkihn fin acn Jerusalem—Ke srihpen ma koluk, mwet luhn Leum fin acn Jerusalem elos tiacna etuh ke sip fashsrelihk luhn Israel. Sahp ke yac 34 Tukun Kraist.\nJisus El fah fahsri mwet sahyac sin sip tuhlac luhn Israel—Ke lwen sahflah wosasuc ac fah som nuh yurun mwet Gentile ac na fah nuh yurun mwet Israel—Mwet luhn Leum elos fah liye ke muhtahlos sifacna ke El sifilpac use Zion. Sahp ke yac 34 Tukun Kraist.\nJisus El kol mwet uh in motko kahs Lal ac pruhe in etatwen—El unwelah mwet mas lalos—El pruhe kacn mwet uh, orekmakihn kahs ma tiac kuh in sihmihsyucklac—Lipufacn luti ac e raunwelah tuhlihk srihsrihk nahtuhlos. Sahp ke yac 34 Tukun Kraist.\nJisus El oakiyac kuhfa luhn Leum inmahsrlon mwet Nephi—Elos sapkihnyuck in pruhe pacl nuhkwewa ke Inel—Elos suc ipeis mahnol ac nihm srah Lal a tiacna suwohs elos lihsyucklac—Mwet tuhma lutlut elos eis kuh in sang Nguhn Muhtahl. Sahp ke yac 34 Tukun Kraist.\nMwet tuhma lutlut singuculluo elos luti nuh sin mwet uh ac pruhe in eis Nguhn Muhtahl—Mwet tuhma lutlut elos pacptaislac ac eis Nguhn Muhtahl ac luti luhn lipufacn—Jisus El pruhe orekmakihn kahs ma tiacna kuh in sihmihsyucklac—El fahkwack ke luhlahlfongi na fokoko luhn mwet Nephi inge. Sahp ke yac 34 Tukun Kraist.\nJisus El sang puhret ac wine ke usrnguck ac sifilpac karihngihn kuhfa luhn Leum nuh sin mwet uh—Un mwet luhlah lal Jacob ac fah tuhkuh nuh ke etwacack luhn Leum God lalos ac fah usrui acn America—Jisus El mwet pahluh oacna Moses, ac mwet Nephi pa tuhlihk nuhtin mwet pahluh—Mwet sahyac luhn mwet luhn Leum elos fah toeni nuh Jerusalem. Sahp ke yac 34 Tukun Kraist.\nIsrael ac fah orekeni ke pacl se Puk luhn Mormon ac tuhkuh—Mwet Gentile elos fah akwucki oacna sie un mwet sukohsohk fin acn America—Elos fah moliyucklac elos fin luhlahlfongi ac ahkos; fin tiac ohinge, elos fah lihsyucklac ac kuhnausyucklac—Israel ac fah muhsaheack Jerusalem Sasuc, ac sruf tuhlac an ac fah fohlohk. Sahp ke yac 34 Tukun Kraist.\nKe lwen sahflah, Zion ac stek lal ac fah akwucki, ac Israel fah orekeni ke pahkotwen ac kuhlwacng—Elos fah kuhtanglah—Kapsra Isaiah 54. Sahp ke yac 34 Tukun Kraist.\nJisus El ahkkweye kahs lal Isaiah—El sapkihn tuh mwet uh in suk mwet pahluh—Kahs lal Samuel suc mwet Laman ke Sifilpac Moulyak uh ituckyang in weacng ma sihmlac lalos. Sahp ke yac 34 Tukun Kraist.\nSap luhn Leum ac fah ahkolah inkacnek nuh ke Tuhkuh Ahkluo—Kraist El fah nuhnuhnkuh—Sapkihnyuck Israel in moli sie sin singucul ac mwe sang—Sie puk in ahkacsmakihn karihngihnyuck—Kapsra Malachi 3. Sahp ke yac 34 Tukun Kraist.\nKe Tuhkuh Ahkluo, mwet insefuhlwact ac mwet koluk ac fah isisyak oacna mah paho—Elijah el fah fohlohk met liki lwen na yohk srihpac ac ahksahngweng sac—Kapsra Malachi 4. Sahp ke yac 34 Tukun Kraist.\nJisus El ahkuhtweyac ma nuhkwewa e ke na muhtwacwacackiyac ah ne ke na sahflahiyac ah—Ahwowo ac tuhlihk uh fahk ma wolacna ma tiac kuh in sihmihsyucklac—Elos ke Alu luhn Kraist elos oacna sie ke ma nuhkwewa inmahsrlolos. Sahp ke yac 34 Tukun Kraist.\nJisus El sapkihn nuh selos in pahngon Alu uh ke Inel—Misin Lal ac kihsac in iwaclah akiyac wosasuc Lal—Mwet uh sapkihnyuck in auliyak ac pacptaislac tuh elos in kuh in ahknwacsnwacsyeyucklac ke Nguhn Muhtahl—Elos in oacna Jisus. Sahp ke yac 34–35 Tukun Kraist.\nYuc sin mwet tuhma lutlut singuculluo kena ac uliyuckyang ke sie usru ke tohkohsrahi luhn Kraist ke elos ac misac—Mwet Nephi Tolu kena ac ituckyang kuh fin misac tuh elos in muhta na fin facluh ne ke na Jisus El sifilpac tuhkuh—Elos eklac ac liye ma suc tiac lwelah in sruhmuhnyuck, ac ingena elos luti inmahsrlon mwet uh. Sahp ke yac 34–35 Tukun Kraist.\nTuhkuh luhn Puk luhn Mormon pa sie mwe akucl lah Leum El muhtwacwacack in oracni Israel ac ahkpwacyeiye wuhlweacng Lal—Elos suc sruhnga fwackyuck ac mwe sang Lal ke lwen sahflah ac fah selngawiiyucki. Sahp ke yac 34–35 Tukun Kraist.\nMwet Gentile ke lwen sahflah elos sapkihnyuck in auliyak, tuhkuh nuh yurun Kraist, ac oacwaclah wi mwet Israel. Sahp ke yac 34–35 Tukun Kraist.\nMwet Nephi ac mwet Laman elos nuhkwewa forlah nuh sin Leum—Elos oacna sie ke ma nuhkwewa, orek ma usrnguck, ac kapkapwack fin acn uh—Tukun yac lofoko, fahsrelihk, ma koluk, alu suhtuhuh, ac kohs uh upaclah—Tukun yac tolfoko, kwewana mwet Nephi ac mwet Laman elos koluk—Ammaron el okanlah ma sihmlac sacohk. Sahp ke yac 35–321 Tukun Kraist.\nAmmaron el lotwel Mormon ke ma sihmlac muhtahl—Mweun muhtwacwacack inmahsrlon mwet Nephi ac mwet Laman—Mwet Nephi tolu ah elos utucklac—Ma koluk, suhlahlahlfongi, inutnut, ac orek ono inutnut uh eye. Sahp ke yac 321–326 Tukun Kraist.\nMormon el kol un mwet mweun luhn mwet Nephi—Srah ac ahkmas yohk osrwaclihk acn uh—Mwet Nephi elos tuhng ac ahsor ke suhpwacr luhn mwet lihsyucklac—Pacl luhn luhng kuhlwacng lalos somlah—Mormon el eis plwet lal Nephi—Mweun uh fahfahlac na. Sahp ke yac 327–350 Tukun Kraist.\nMormon el fahk in auliyak nuh sin mwet Nephi—Elos eisl kuhtanglah yohk ac kaksakihn kuh lalos sifacna—Mormon el sruhnga kohlohlos, ac pruhe lal nuh selos wacngihn luhlahlfongi kac—Puk luhn Mormon suli sruf singucul luo luhn Israel in luhlahlfongi ke wosasuc. Sahp ke yac 360–362 Tukun Kraist.\nMweun ac ahkmas uh fahfahlac na—Mwet koluk kalyei mwet koluk—Ma koluk yohk orek yohk liki na met ah fin acn Israel nohfohn—Muhtwacn ac tuhlihk uh kihsackihnyuck nuh sin ma sruhlwaclah—Mwet Laman muhtwacwacack in kuhnahoslah mwet Nephi ye muhtahlos. Sahp ke yac 363–375 Tukun Kraist.\nMormon el sifilpac kol un mwet mweun luhn mwet Nephi ke mweun in srah ac ahkmas—Puk luhn Mormon ac fah tuhkuh in mokleack Israel nohfohn lah Jisus pa Kraist—Ke srihpen suhlahlahlfongi lalos, mwet Laman fah fahsrelihk, ac Nguhn fah tui tilac weluhlos—Elos fah eis wosasuc sin mwet Gentile ke lwen sahflah. Sahp ke yac 375–384 Tukun Kraist.\nMwet Nephi elos toeni nuh fin acn Cumorah nuh ke mweun sahflah—Mormon el okanlah ma sihmlac muhtahl ke inging Cumorah—Mwet Laman elos kuhtanglah, ac muhtuhnfacl luhn mwet Nephi kuhnausyucklac—Tausin siofok foko acnwucki ke katlas. Sahp ke yac 385 Tukun Kraist.\nMormon el suli mwet Laman ke lwen sahflah in luhlahlfongi Kraist, in eis wosasuc Lal, ac moliyucklac—Elos nuhkwewa suc luhlahlfongi Bible ac fah oacyacpac luhlahlfongi Puk luhn Mormon. Sahp ke yac 385 Tukun Kraist.\nMwet Laman elos suk ac kuhnahoslah mwet Nephi—Puk luhn Mormon ac fah tuhkuh ke kuh luhn God—We uh sulkackihnyuck nuh selos suc fuhlahkuhnlah kasrkuhsrak ac akuhkuhin lain orekma luhn Leum—Ma sihmlac luhn mwet Nephi ac fah tuhkuh ke pacl na koluk, elahwet, ac forlah liki ma pwacye. Sahp ke yac 400–421 Tukun Kraist.\nMoroni el pahnglolos suc tiac luhlahlfongi ke Kraist in auliyak—El sulkackihn sie God luhn ma usrnguck, suc use fwackyuck ac okwaclah mwe sang ac akucl nuh fin mwet luhlahlfongi—Ma usrnguck uh tui ke srihpen suhlahlahlfongi—Akucl uh ukwaclos suc luhlahlfongi—Mwet uh kwacfeyuck in lahlmwetmwet ac in liyacacng masap. Sahp ke yac 401–421 Tukun Kraist.\nMoroni el ahkfototoyelah sihm lal Ether—Tahk in sucu lal Ether utuckuh—Kahs luhn mwet Jared tiacna eklac ke Tower luhn Babel—Leum El olwelah in kohlohlos nuh ke sie acn wolacna ac oruh elos in sie muhtuhnfacl fokoko.\nMwet Jared elos ahkolah nuh ke fuhfahsryucsr lalos nuh ke sie acn wihlwihl—Sie acn wolacna ma mwet uh enenuh in kuhlwacnsapuh Kraist kuh lihsyucklac—Leum El sramsram nuh sin tamuhlwel lal Jared ke lusen ao tolu—Mwet Jared elos muhsaheack oak luhlahp—Leum El siyuck sin tamuhlwel lal Jared in fahk lah oak uh ac tolyuckyak fuhkah.\nTamuhlwel lal Jared el liye kihfihn poun Leum ke El kahlyac yot singucul ohnkohsr—Kraist El ahkkahlwemye nguhnan mahnol nuh sin tamuhlwel lal Jared—El suc oasr etwacack suwohs la tiac kuh in sruokyucki lihkihn mwe lihsrlihsr uh—Mwe lweng uh ituckyang in use ma sihmlac luhn mwet Jared in ahkkahlwemyeyuck.\nMoroni el sapkihnyuck in siliyac sihm luhn tamuhlwel lal Jared—Ma inge ac fah tiac ahkkahlwemyeyuck ne ke na mwet uh luhlahlfongi finne in oacna tamuhlwel lal Jared—Kraist El sapkihn mwet uh in luhlahlfongi ke kahs Lal ac kahs luhn mwet tuhma lutlut Lal—Mwet uh sapkihnyuck in auliyak, luhlahlfongi wosasuc, ac moliyucklac.\nMwet loh tolu ac orekma uh fah tu oacna sie mwe fahkwack luhlahlfongi ke pwacyeiyacn Puk luhn Mormon.\nOak okwacn mwet Jared pahtokyuck ke eng nuh ke acn wihlwihl—Mwet uh kaksakihn Leum ke wolacna Lal—Orihah el srihsrngiyucki in tohkohsrah faclos—Jared ac tamuhlwel lal elos misac.\nOrihah el kol ke suwohswohs—Rauniyucklac ke tuhngahk in eislah kuh in kol ac fohs, tohkohsrahi lokoalok lal Shule ac Cohor akwucki—Mwet pahluh elos sruhnga ma koluk ac alyalu nuh ke ma sruhlwaclah luhn mwet, suc ac auliyak.\nOasr lokoalok ac fohs ke tohkohsrahi uh—Akish el oraclah sie olwelah ma kuhpahsryang nuh ke u lukmac in unilyac tohkohsrah—U lukmac uh ma luhn devil ac sahflahiyac pa kuhnausyucklac luhn muhtuhnfacl—Mwet Gentile in pacl inge ahksensenkackihnyuck in lain u lukmac ma ac fah suk in kuhnahoslah sukohsohk luhn acn, muhtuhnfacl, ac facl nuhkwewa.\nTohkohsrahi ituckyang sin sie nuh sin siepac ke tahk in sucu, kuhtasrihk, ac ahkmas—Emer el liye Wen nuhtin Suwohswohs—Mwet pahluh pucspucs luti in auliyak—Sie sracl in mongo ac serpent pwacsin ahkkweokye mwet uh.\nSie tohkohsrah ahol siepac—Kuhtuh sin tohkohsrah uh suwohswohs; kuhtuh koluk—Ke oasr suwohswohs, mwet uh ahkinsewowoyeyuck ac kapkapwack sin Leum.\nMweun, akuhkuhin, ac ma koluk uh orek yohk ke moul luhn mwet Jared—Mwet pahluh elos palye kuhnausyucklac luhn mwet Jared elos fin tiac auliyak—Mwet uh sruhnga kahs luhn mwet pahluh.\nMwet pahluh Ether el kwacfe nuh sin mwet uh in luhlahlfongi God—Moroni el sruhmuhn ma usrnguck ac wolacna ma orek ke luhlahlfongi—Luhlahlfongi uh oruh tamuhlwel lal Jared in liye Kraist—Leum El sang nuh sin mwet uh in muhnahs tuh elos in kuh in inse puhsisacl—Tamuhlwel lal Jared el mokle Finohl Zerin ke luhlahlfongi—Luhlahlfongi, finsrak, ac luhngse muhtahl uh yohk srihpac nuh ke molwelah—Moroni el angwetwacni liyacl Jisus.\nEther el sramsramkihn Jerusalem Sasuc in muhsahiyuckyak fin acn America ke fihtac lal Joseph—El pahluh, lihsyucklac, suhmuhslah sramsram mahtuh luhn mwet Jared, ac palye kuhnausyucklac luhn mwet Jared—Mweun uh upac fin acn nuhkwewa.\nMa koluk luhn mwet uh use sie selngawi nuh fin acn uh—Coriantumr el mweun laenuhl Gilead, na Lib, ac na Shiz—Srah ac mahno uh afuhnlah acn uh.\nMillion sin mwet Jared elos acnwucki ke mweun—Shiz ac Coriantumr oracni nohfohn mwet uh in mweun acnwuck—Nguhn luhn Leum tui tilac weluhlos—Muhtuhnfacl Jared kuhnausyucklac—Coriantumr el muhkwena luhlah.\nMoroni el sihm nuh ke mwe ahkinsewowo luhn mwet Laman—Mwet Nephi suc fah tiacna lahfwekihn Kraist elos acnwucki. Sahp ke yac 401–421 Tukun Kraist.\nJisus El sang nuh sin mwet Nephi tuhma lutlut singucul luo ah kuh uh in sang mwe sang luhn Nguhn Muhtahl. Sahp ke yac 401–421 Tukun Kraist.\nElder uh akmuhsraelah mwet tol ac mwet luti uh ke elos fihliyac paholos faclos. Sahp ke yac 401–421 Tukun Kraist.\nOhiyac ma elder ac mwet tol uh ahkinsewowoye puhret ke kuhfa luhn Leum uh ahkuhtweyucki. Sahp ke yac 401–421 Tukun Kraist.\nOhiyac in ahkinsewowoye wine ke kuhfa luhn Leum uh ahkuhtweyucki. Sahp ke yac 401–421 Tukun Kraist.\nMwet auliyak uh pacptaisiyucklac ac karihngihnyuckyang—Mempuhr luhn alu suc auliyak ah tuhlweyucklac—Toeni uh kolyuck ke kuh luhn Nguhn Muhtahl. Sahp ke yac 401–421 Tukun Kraist.\nSie solsol sulkackihnyuck in utyak nuh ke nien monglac luhn Leum—Pruhe ke inse pwacye—Nguhn luhn Kraist ahkkweye mwet uh in etuh ma wo liki ma koluk—Setuhn el ahkluhkuhkye mwet uh in lahfwekihn Kraist ac oruh ma koluk—Mwet pahluh elos ahkkahlwemye tuhkuh luhn Kraist—Ke luhlahlfongi, ma usrnguck uh orek ac lipufacn elos luti—Mwet uh enenuh in finsrakkihn moul ma pahtpaht ac fungyang nuh ke luhngse muhtahl. Sahp ke yac 401–421 Tukun Kraist.\nPacptais luhn tuhlihk srihsrihk uh sie ma koluk ma sruhngwacyuck—Tuhlihk srihsrihk uh moul yurun Kraist ke srihpen Iwaclah—Luhlahlfongi, auliyak, fakpacp ac inse puhsisacl, eis Nguhn Muhtahl, ac muhtweng ne ke na sahflah uh kol nuh ke molwelah. Sahp ke yac 401–421 Tukun Kraist.\nKwewana mwet Nephi ac mwet Laman elos pwacrkihn ohiyac fohkfohk ac elah koluk—Elos ahkkweokye ac ahkmasye sie sin sie—Mormon el pruhe tuh pahkotwen ac wolacna in kuh in muhta na yohrohl Moroni ne tok ma pahtpaht. Sahp ke yac 401 Tukun Kraist.\nSie kahs in luhlahlfongi ke Puk luhn Mormon tuhkuh ke kuh luhn Nguhn Muhtahl—Mwe sang luhn Nguhn uh ituckyang nuh sin mwet oaru—Mwe sang luhn Nguhn uh kwacna wi luhlahlfongi—Kahs lal Moroni sramsram tuhkuh infohk uh me—Tuhkuh nuh yurun Kraist, ahksuwohsyeyucklac in El, ac ahkmuhtahlyelah nguhnuwos. Sahp ke yac 421 Tukun Kraist.\nPuk luhn Mormon, lucng liki ma nuhkwewa sahyac, ahklohye wolacna luhn Jisus Kraist ac nein mwe luti ke wosasuc luhn Jisus Kraist. Sifac tahklac ac mwe kahsruh inge use ma kahlwem nuh sin mwet uh, acn, mwe luti, ac ma sikyak ke Puk luhn Mormon.


Joshua 14 - BIBLE MUTAL\n1Pa inge acn ma mwet tol Eleazar, ac Joshua wen natul Nun, ac mwet kol lun kais sie sou elos kitalik nu sin sruf lun mwet Israel tuh in ma lalos. Acn inge oan Canaan, lefahl roto in Infacl Jordan.\n2Kitakatelik lun acn inge nu sin sruf eu tafu lefahl roto in Infacl Jordan orekla ke fa, oana ma LEUM GOD El tuh sapkin nu sel Moses.\n3Moses el nuna sang tari lefahl kutulap in Infacl Jordan nu sin sruf luo tafu, tusruktu wangin acn el sang nu sin sruf lal Levi.\n4Tulik natul Joseph tuh kitakatelik nu ke sruf luo — Manasseh ac Ephraim. A tulik natul Levi tuh tia wi eis acn, sayen acn in muta ac acn in tohf kosro natulos.\n5Ouinge mwet Israel elos tuh kitalik acn uh oana ma LEUM GOD El tuh sapkin nu sel Moses.\n6Sie len ah kutu mwet ke sruf lal Judah elos tuku nu yorol Joshua nu in acn Gilgal. Sie selos pa Caleb, wen natul Jephunneh mwet Keniz. El fahk nu sel Joshua, “Kom etu tari ma LEUM GOD El tuh fahk nu sel Moses in acn Kadesh Barnea keiktal.\n7Nga yac angngaul ke pacl se Moses, mwet kulansap lun LEUM GOD, El tuh supweyu Kadesh Barnea lac in kalngei facl se inge. Ke nga tuh foloko nga fahkak nufon nunak luk ke ma nga tuh liye we ah.\n8Tusruktu mwet ma tuh wiyu som ah, elos tuh fahk na kas in akmunasye nunak lun mwet ah. Ne ouinge, nga tuh tu na ku ke lulalfongi luk in LEUM GOD luk.\n9Ke sripa se inge Moses el tuh wulela mu acn nukewa nga fahla fac, ac fah ma luk ac tulik nutik.\n10Inge yac akangngaul limekosr lac tukun pacl se LEUM GOD El tuh fahk ma inge nu sel Moses. In pacl sac mwet Israel elos srakna fufahsryesr yen mwesis. Na LEUM GOD El sruokya moul luk oana el tuh wulela, ac liye, misenge nga yac oalngoul limekosr.\n11Nga srakna ku misenge, oapana nga tuh ku ke pacl se Moses el tuh supweyula ah. Nga srakna ku in mweun ku oru kutena ma.\n12Ke ma inge, ase nu sik acn fineol uh, oana ke LEUM GOD El tuh wulema nu sik ke len se nga ac mwet wiyu tuh fahkak ke ma kut liye ah. Kut tuh fahk nu sum lah mwet na yohk pisa ac ku, pangpang mwet Anakim, elos muta we, ac siti selos arulana yohk ac kuhlusyukyak. Sahp LEUM GOD El ac fah wiyu, ac nga fah ku in ukwalosyak oana ke LEUM GOD El tuh fahk ah.”\n13Joshua el akinsewowoyal Caleb, wen natul Jephunneh, ac sang siti Hebron tuh in ma lal.\n14Siti se inge srakna ma lun tulik natul Caleb, wen natul Jephunneh su mwet Keniz, mweyen Caleb el tuh tu na ku ke lulalfongi lal in LEUM GOD lun Israel.\n15Tuh pangpang acn se inge siti sel Arba meet liki itukyang lal Caleb. (Arba pa mwet se pwengpeng emeet sin mwet Anakim.) Na acn we mongla liki mweun.


Friday (5/8): Etu Ke Mwe Sang God El Ase - Word Of Knowledge | USA\nSifac: Etu Ke Mwe Sang God El Ase\nMwe Read: 1 Corinth 2:11-16\nIn oana pacl nukewa, kulo kaksakin LEUM GOD fulatlana lasr ke moul wowo lasr kewa. Paing mwet nukewa.\nAkkalemyeyuk kuh eteyuk muh Paul el simusla leta se inge nusin Church Corinth ke el fahkak Peng Wo fin acn Ephesus (1 Corinth 16:8) ke fufahsryuk aktolu lahl. El muta Ephesus ke lusen year tolu (Orekma 20:31). Motkeyuk muh mahtwen Church Corinth oasr ke year akosr ke Paul el tuh simis leta se inge. Paul el tuh oakiac Church Corinth ke fufahsryuk ak luo lal. Fusr lun Church Corinth wi pac elyah yok Paul el tuh lohng oru el tuh simis leta se inge ke ip yohk akosr. Sie ip srisrik ke ip yohk akosr inge pa: ke mwe sang lun Ngun Mutal.\nSifac se inge akkalemye ke mwe sang God El ase nusesr. Paul el akketeyac lah mwe sang se inge tuku sin Ngun Mutal mukena. El fahk lah Ngun lun God mukena pa etu ma nukewa ke God. Paul el akkalemye in 1 Corinth 12:13 lah pacl se na kut eis Jesus Christ ac lulalfongi in El, Ngun Mutal El oasr in kut. Ngun Mutal El mutawaek in aksuwosye moul lasr uh ac kut tilac muta ke moul in kapir su kut nofon oasr kac (sin nature). Ke John sapter 14:15,16 Jesus El fahk, kowos fin lungse nga, kowos ac akos ma sap luk. Nga fah siyuk sel Papa, ac el ac fah sot Ngun Mutal nu suwos, su ac fah kasrekowos ac muta yuruwos nwe tok.\nMwe sang se inge faclu nikin ku koflana in liye ku etu. Paul el sifacna fahk ke moul lal lah el sie mwet tia etu ke kalem sie inge. Ke sripen lung kulang yohk lun God nusel el ku in wi ipeis ke mwe sang se inge ac wi pac fakkelik kac. El liye, lohng ac eis pac leta sin kutu sin mwet ke Church Corinth akkalemye fohs upac fin acn we. El topuk fal nu ke PwengWo ke Christ, su tuku misa fin sakseng ac moul yak ac esla ma koluk lasr nofon su lulalfongi in El.\nMa koluk ma orek fin acn Corinth arulana upac pa nuke kosro, alu nusin god pukanten, konkin yohk, ac insefulat lun mwet we. Paul el fahk ke letter se inge lah el tuh sulela in mulkunla ma nukewa sayen Jesus Christ, ac yokna ke misa lal fin sakseng. In oana ma simla ke book se inge, sapter 13 pa pwengpweng emeet in book uh su sramsram ke lungse, su mwe sang saoklana lun God nu sin mwet lal. Paul el kalem na upac ke mwe sang se inge ac el kwafe nusin mwet Christian wial in tu ku ke lungkulang lun God.\nEnenu kut in sifil akasmakinye kut ac etu lah Ngun Mutal El wi kut pacl se na kut mutawaek lulalfongi ke Jesus. Wangin ku lasr sifana kut kuh in orekmakin sang aknasnas ye kut lac met, fah tuku na yorol. God mukena pa ku in aknasnas yekutlac, ma nga kom in oru pa forlah liki moul lasr ac eisal Jesus ac lulalfongi in El. God El tu na sane kut in pacl nukewa meyen El lungse kut nofon yohk liki ma nukewa. Nimet fahsr liki me sang se inge su faclu se inge tia ku in use, Jesus El fahk “Nga pa inkanek, ac pwaye, ac moul; wangin mwet som nu yurin Papa fin tia ke Nga (John 14:6). Sifil kaksakin God lasr ke lungkulang Lal nusesr ac moul wowo lasr kewa, kampare na tia tui in pray lasr nofon.\nPrevPreviousThursday(5/7): Mwe Kite Kulang Nu Sesr\nNextSaturday (5/9): Mwe Sang Ma Museak ChurchNext


Orekma 2 - BIBLE MUTAL\n1Ke sun len in Pentecost, mwet lulalfongi nukewa fahsreni nu in acn sefanna.\n2In pacl sacna sie pusra lulap kasla yen engyeng uh, oana pusren sie eng na upa, ac nwakla in lohm se elos muta loac ah nufon.\n3Na elos liye kutu ma su oana luman loh ma firir, su fahsrelik ac tuhwi fin kais sie mwet in acn sac.\n4Elos nukewa sessesla ke Ngun Mutal ac mutawauk in kaskas ke kutena kain in kas, oana ke Ngun sang nu selos in fahk.\n5Oasr mwet Jew su muta in Jerusalem, mwet lun alu, su tuku liki mutunfacl nukewa fin faclu.\n6Ke elos lohng pusra se inge, sie u na lulap fahsreni nu in acn sac. Elos nukewa arulana lut, mweyen kais sie selos lohng ke mwet lulalfongi inge elos sramsram ke kas lalos sifacna.\n7Ke lut lulap ac fwefela lalos elos fahk, “Mwet inge su kaskas ouinge uh elos mwet Galilee!\n8Na fuka tuh kut lohng elos sramsram ke kain in kas lun kais sie mutunfacl sesr uh?\n9Kut mwet Parthia, Media, ac Elam; oayapa Mesopotamia, Judea, ac Cappadocia; Pontus ac Asia,\n10oayapa liki acn Phrygia ac Pamphylia, liki Egypt ac kutu acn in Libya ma apkuran nu ke siti Cyrene. Kutu sesr ma tuku Rome me\n11kut isusla mwet Jew, a kutu sesr forla in wela alu lun mwet Jew. Ac kutu sesr tuku liki acn Crete ac Arabia. Ne ouinge a kut nukewa lohng ke elos sramsram ke kain in kas nukewa lasr, ke orekma yohk su God El oru!”\n12Ke lut lulap ac fohsak lalos, elos asiyuki na inmasrlolos, “Mea kalmen ma inge?”\n13A kutu sin mwet uh aksruksruk ke mwet lulalfongi, ac fahk mu, “Mwet inge sruhi!”\n14Na Peter el tuyak wi mwet sap singoul sie, ac fahkak ke sie pusra lulap nu sin un mwet uh: “Mwet Jew wiasr, ac kowos nukewa su muta in Jerusalem, porongeyu ke nga ac aketeya kalmen ma inge nu suwos.\n15Mwet inge tia sruhi oana ke kowos nunku an; tufahna ao eu ke lotutang uh pa inge.\n16A pwayeiya uh, pa inge ma se mwet palu Joel el tuh fahk kac:\n17‘God El fahk, Pa inge ma nga ac oru ke len safla uh, Nga fah oru tuh ngun mutal luk in tuku nu fin mwet nukewa. Wen nutuwos ac acn nutuwos elos ac fah sulkakin kas luk; Mukul fusr lowos elos ac fah liye aruruma sin God me, Ac mukul matu lowos elos ac fah mwemei ma pwaye lun God.\n18Aok, finne mwet kulansap luk, mukul ac mutan, Nga ac fah sang ngun luk nu faclos in len ingo, Ac elos ac fah wi pac sulkakin kas luk.\n19Nga ac fah oru ma usrnguk in acn engyeng uh, Ac ma sakirik fin faclu ten. Ac fah oasr pac srah, e, ac kulasr matoltol;\n20Faht uh ac fah lohsrla, Ac malem uh srusrala oana srah, Meet liki Len lulap ac wolana lun Leum ac fah tuku.\n21Na kutena mwet su pang in suk kasru sin Leum elos fah moul.’\n22“Kowos mwet Israel, porongo kas luk! Jesus lun Nazareth el sie mwet, su ku lulap lal akpwayeiyuk tari ye motowos nukewa ke mwenmen ac orekma usrnguk su God El sang ku nu sel in oru. Kowos sifacna etu ma inge, mweyen orek inmasrlowos.\n23God El sifacna oakiya meet lah El ac eisalot Jesus nu inpouwos, ac kowos sang tuh mwet koluk in unilya fin sakseng soko.\n24Tusruk God El akmoulyalak liki misa, ac aksukosokyal liki ku lun misa, mweyen misa tia ku in sruokilya oana sie mwet kapir.\n25Tuh David el fahk ouinge kacl, ‘Nga liye Leum God ye mutuk in pacl nukewa; El apkuran nu sik, ac nga ac fah tiana fosrnga.\n26Ke ma inge nga arulana insewowo, Ac kas luk sessesla ke engan. Mensis nga ac finne misa, A nga fah inse misla ke sripen finsrak luk,\n27Mweyen kom ac fah tiana sisyula in facl lun mwet misa; Kom ac fah tia lela mwet kulansap oaru lom in kulawi in kulyuk uh.\n28Kom fahkak tari nu sik inkanek nu ke moul, Ac apkuran lom nu sik ac fah nwekyula ke engan.’\n29“Mwet lili luk, nga enenu in kaskas na kalem nu suwos kacl David, papa matu pwengpeng tumasr. El tuh misa ac pukpuki, ac kulyuk lal uh pa na oan yorosr nwe misenge.\n30El sie mwet palu, ac el etu ma God El wuleang nu sel ah: God El orala wulela na ku se nu sel mu El ac fah oru tuh sie sin fita natul pa ac tokosra oana el.\n31David el liye ma God El ako in oru inge, ouinge el kaskaskin sifil moulyak lun Christ ke el fahk mu, ‘Tiana sisyukla el in facl sin mwet misa; Manol tuh tiana kulawi oan inkulyuk uh.’\n32God El tuh akmoulyauk Jesus se inge liki misa, ac kut nukewa mwet loh kac.\n33Akmoulyeyukyak el tari nu ke lac po layot sin God Papa tumal, ac el eis Ngun Mutal sin God, oana ke tuh wiliyukyang nu sel kac. Ma kowos liye ac lohng inge pa mwe sang se inge su El supwama nu facsr.\n34Mweyen tia David pa tuh som nu lucng ah; a David el tuh fahk, ‘Leum God El fahk nu sin Leum luk: Muta inge, ke lac po layot sik,\n35Nwe ke nga filiya mwet lokoalok lom in oana ma loangeyen niom.’\n36“Ke ma inge, wona kowos mwet Israel nukewa in arulana etu kalem, lah Jesus se inge su kowos srupusrak fin sakseng, pa God El orala tuh elan Leum ac Christ!”\n37Ke mwet uh lohng ma inge, arulana fakisya insialos, na elos fahk nu sel Peter ac mwet sap ngia, “Mwet lili, mea kut ac oru uh?”\n38Peter el fahk nu selos, “Kais sie suwos enenu in forla liki ma koluk lal, ac baptaisla inen Jesus Christ, tuh ma koluk lowos fah nunak munas nu suwos; ac kowos fah eis mwe kite lun God ke Ngun Mutal.\n39Tuh wulela lun God orekla nu suwos ac nu sin tulik nutuwos, oayapa mwet nukewa su muta yen loessula — elos nukewa su Leum God lasr El pangonma nu yorol.”\n40Peter el kwafe ouinge nu selos ke kas in akku puspis saya, ac fahk, “Sifacna molikowosla liki mwe kai su ac sikyak nu sin fwil se inge su arulana koluk.”\n41Mwet puspis selos lulalfongi kas lal Peter ac baptaisla, ac akuran tolu tausin mwet pa wela u sac ke len sac.\n42Elos arulana eisalosyang in porongo ac lutlut sin mwet sap uh, oayapa aengani yurin sie sin sie, ac wi pac ipeis ke kufwa in kunsalik bread, ac pre.\n43Mwet sap elos oru ma sakirik ac mwenmen puspis, ac mwet uh arulana lut ke ma inge.\n44Mwet lulalfongi nukewa elos arulana insese ac tukeni akasrui sie sin sie ke ma lalos.\n45Elos kukakunla acn ac ma lalos, ac kitalik mani kac uh nu sin mwet nukewa, fal nu ke lupan enenu lun kais sie.\n46Len nukewa elos tukeni nu in Tempul, ac ke pacl in mongo elos tukeni in lohm selos ke engan ac inse pusisel.\n47Elos kaksakin God ac elos ohi yurin mwet nukewa. Ac Leum El akpusyelik mwet in u sac len nukewa ke mwet su moliyukla.\n< Orekma 1\nOrekma 3 >


Luo Chronicle 16 - BIBLE MUTAL\nLuo Chronicle 16\n1In yac aktolngoul onkosr ma Tokosra Asa el leum lun Judah, Tokosra Baasha lun Israel el utyak ke ku lal nu fin acn Judah, ac mutawauk in kuhlasak acn Ramah, in tulokinya utyak ac illa lun mwet uh in facl Judah.\n2Ke ma inge, Asa el eis silver ac gold liki nien fwil ma saok in Tempul ac in lohm sin tokosra, ac supwala nu Damascus nu sel Benhadad, tokosra lun Syria, wi kas inge:\n3“Lela nga kom in akasrui, oana papa tumasr. Eis silver ac gold ingan mwe lung luk nu sum. Inge, kunausla kupasr lom nu sel Tokosra Baasha lun Israel, tuh elan usla mwet lal liki acn sik.”\n4Benhadad el insesela nu ke pusra se lal Asa inge, ac el supwala captain lun un mwet mweun lal, wi mwet mweun lalos, in mweuni siti lun Israel. Elos sruokya siti lun Ijon, Dan, Abel Beth Maacah, ac siti nukewa in acn Naphtali, yen kufwen mweun lalos oan we.\n5Ke Tokosra Baasha el lohng ma sikyak inge, el tui ke musa se Ramah, ac el tiana aksafyela.\n6Na Tokosra Asa el orani mwet in acn nukewa in Judah, ac sap elos in usla eot ac sak nukewa ma Baasha el orekmakin in acn Ramah, ac elos sang kuhlasak siti lun Geba ac Mizpah.\n7In pacl se ingan mwet palu Hanani el som nu yorol Tokosra Asa ac fahk, “Ke sripen kom nget nu sin tokosra lun Syria ac tia filiya finsrak lom in LEUM GOD, pwanang mwet mweun lun tokosra Israel elos kaingla liki inpoum.\n8Ya tia puslana mwet mweun lun Ethiopia ac Libya, oayapa pukanten pac chariot ac mwet kasrusr fin horse? Tuh mweyen kom filiya finsrak lom sin LEUM GOD, pa oru El tuh sot kutangla nu sum.\n9LEUM GOD El arulana suiya faclu nufon in sang ku nu selos su pwaye insialos nu sel. Kom orala ouiya na lalfon, na pa ingela tokosrai lom ac fah mweun pacl nukewa.”\n10Kas inge oru Asa el kasrkusrak sin mwet palu sac, ac sapkin in kapuri el. In pacl se pacna inge Asa el mutawauk in akkeokye kutu mwet uh.\n11Ma sikyak nukewa ke pacl Asa el tokosra, mutawauk nwe ke safla, simla oasr ke Sramsram Matu ke Tokosra lun Judah ac Israel.\n12In yac aktolngoul eu ke Asa el tokosra, nial ulla ke sie mas upa. Ne ouinge, el tiana forla in nget nu sin LEUM GOD in eis kasru sel, a el suk kasru sin mwet orek ono.\n13Yac luo toko na el misa,\n14ac el pukpuki inkulyuk eot se ma el taflela lal sifacna in Siti sel David. Elos mosrwela manol ke mwe akkeng ac oil keng in akoella nu ke pukpuki, ac elos tanak sie e lulap in akfulatyal.\n< Luo Chronicle 15\nLuo Chronicle 17 >


BIBLE MUTAL DANIEL 1\nTukakinyen Book In DANIEL\nBook lal Daniel uh tuh simla ke sie pacl ma mwet Israel elos tuh muta ye keok lulap ac akkohsyeyuk sin sie tokosra pegan. Mwet se ma simusla book se inge el orekmakin kutu sramsram ac kutu ma arurumaiyuk in akkeye mwet in pacl lal nu ke finsrak se lalos lah God El ac fah eisla mwet kol sulallal se inge, ac sifilpa folokonang ku nu sin mwet lal.\nOasr ip yohk luo ke book se inge: (1) Sramsram kacl Daniel ac kutu sin mwet ma welul som nu in sruoh, su ke sripen lulalfongi ac akosten lalos nu sin God pwanang elos kutangla mwet lokoalok lalos. Sramsram inge ma ke pacl tokosrai lulap Babylonia ac Persia leumi faclu. (2) Kutu aruruma ma Daniel el tuh liye su akkalemye ke pacl in leumi ac pacl in musalla lun tokosrai puspis, mutawauk ke facl Babylonia. Ma inge palyeak ke ikori lun mwet kol pegan sac, ac kutangla lun mwet lun God.\nDaniel ac mwet kawuk lal 1:1—6:28\nAruruma lal Daniel 7:1—12:13\na. Kosro sulallal akosr 7:1–28\nb. Sheep mukul soko ac nani soko 8:1—9:27\nc. Sie mwet utuk pweng inkusrao me 10:1—11:45\nd. Pacl safla uh 12:1–13\nSRAMSRAM KACL DANIEL AC MWET KAWUK LAL\nKutu Mwet Fusr Inkul Sel Nebuchadnezzar\n1 In yac aktolu ke Jehoiakim el tokosra in acn Judah, Tokosra Nebuchadnezzar lun acn Babylonia el tuh mweuni acn Jerusalem ac kuhlasla siti uh. 2 Leum El lela tuh elan sruokilya Tokosra Jehoiakim ac usla kutu mwe kasrup lun Tempul uh. El tuh usla kutu mwet sruoh welul folokla nu ke tempul lun god lal in acn Babylon, ac filiya ma saok inge ke nien filma in tempul lalos uh.\n3 Tokosra el tuh sapkin nu sel Ashpenaz, su leum fin mwet pwapa lal, elan sulela kutu mukul fusr Israel su ma in sou lun tokosra ac sou lun mwet leum, su wi muta in sruoh. 4 Elos su solla inge enenu in mwet na oasku, lalmwetmet, pah in orekma, lalkung, ac wangin ma koluk ke manolos, tuh elos fah fal in kulansap inkul lun tokosra. Ma kunal Ashpenaz in lotelosyang in ku in rit ac sim ke kas Babylonia. 5 Tokosra el oayapa sapkin tuh in kitakat elos len nukewa ke mwe mongo ac wain su ma mwet inkul fulat elos eis uh. Tukun lutiyuk elos ke yac tolu, elos ac utuku nu ye mutal tokosra. 6 Inmasrlon mwet ma tuh solla inge pa Daniel, Hananiah, Mishael, ac Azariah — elos kewa ma in sruf lun Judah. 7 Leum fulat lun mwet pwapa uh sang ine sasu inge nu selos: Belteshazzar, Shadrach, Meshach ac Abednego.\n8 Daniel el tuh sulela elan tia kang mwe mongo ac nim mwe nim ma kitakat mwet inkul fulat uh kac, pwanang ac tuh akfohkfokye manol. Ouinge el siyuk sel Ashpenaz tuh elan kasrel, 9 ac God El oru tuh Ashpenaz elan etaten nu sel Daniel. 10 Tusruktu Ashpenaz el sangeng sel tokosra, ac el fahk nu sel Daniel, “Tokosra el pakiya tari ma kom in kang ac nim, ac fin tia wo finsroam oana tulik sayom inge, na el ac ku na in uniyuwi.”\n11 Ouinge Daniel el som nu yurin mwet se ma Ashpenaz el tuh srisrngiya in liyalang ac mwet kawuk tolu lal. 12 Ac el fahk nu sel, “Srike kut ke len singoul, ac use na fokinsak kut in kang, ac kof kut in nim. 13 Na kom fah liye lah manosr ac oa kac monin tulik ma kang mongo ke inkul lun leum uh, na kom fah oru sulela lom an fal nu ke ma kom liye an.”\n14 Na mwet sac insese elos in srike ke len singoul. 15 Tukun len singoul ah, Daniel ac mwet kawuk tolu lal ah arulana fokoko ac wo finsroalos liki tulik nukewa ma kang mongo nun mwet leum uh. 16 Ouinge in pacl sac lac, mwet se ma liyaltalang ah lela eltal in mongo fokinsak na, ac tia kang mongo ma tokosra el sang elos in kang.\n17 God El sang nu sin mwet fusr akosr ah etauk yohk, ac sasla in riti sramsram matu ac lalmwetmet. Sayen ma inge, El sang pac nu sel Daniel in ku in akkalemye kalmen aruruma ac mweme.\n18 Ke sun saflaiyen yac tolu ma tokosra el pakiya, Ashpenaz el pwanla mwet fusr nukewa nu ye mutal Nebuchadnezzar. 19 Tokosra el sramsram nu selos nukewa, ac arulana fwefela sel Daniel, Hananiah, Mishael ac Azariah yohk liki mwet fusr nukewa saya ah. Ouinge elos weang kulansap nu sin tokosra. 20 Finne kain siyuk fuka ma tokosra el siyuk, ku kain elya ma el ac srukak, mwet fusr akosr inge etu pacl singoul yohk liki kutena mwet susfa ku mwet inutnut su oasr ke tokosrai lal uh nufon. 21 Daniel el mutana inkul fulat se inge nwe ke na Cyrus, tokosra fulat lun Persia, el kutangla acn Babylonia.


Sie Chronicle 20 - BIBLE MUTAL\nSie Chronicle 20\n1Yac tok ah, ke pacl sak uh mutawauk in srun tukun pacl in mihsrisr, ac tokosra uh wacna som mweun, Joab el us un mwet mweun ac som nu ke facl lun mwet Ammon. A Tokosra David el mutana Jerusalem. Na elos kuhlusya ac sruokya siti Rabbah, ac kunausla acn we.\n2Ma sruloala se lun mwet Ammon su pangpang Molech, oasr tefuro gold se kac, paun itngoul limekosr toasriya. Na oasr sie eot saok fin tefuro se inge, ac David el eisla ac filiya fin tefuro lal sifacna. El oayapa usla ma wap pukanten liki siti sac.\n3David el usla mwet in siti sac, ac oru tuh elos in orekma ke tahta, mwe pukpuk osra, ac tuhla. El oru ouinge nu sin mwet nukewa ma el sruokya ke siti lun mwet Ammon. Na el ac mwet lal folokla nu Jerusalem.\n4Tok, oasr pac mweun srola lain mwet Philistia in acn Gezer. Ma se inge sikyak ke pacl se Sibbecai, sie mwet Hushah, el unilya Sippai, mwet na yohk pisa se, ac mwet Philistia elos kutangyukla.\n5Na oasr pac sie mweun lain mwet Philistia, ac Elhanan wen natul Jair, el unilya Lahmi, tamulel lal Goliath, mwet Gath. Fungen osra natul Goliath a yohk oana sak ke mwe otwot nuknuk.\n6Sie pac mweun an tuh orek in acn Gath. Oasr mwet na yohk pisa se we ma oasr kufinpo onkosr ke paol kewa ac kufinnia onkosr ke nial kewa. Mwet se inge el ma in sou lun mwet yohk pisa emeet ah.\n7El funmwet nu sin mwet Israel, as Jonathan wen natul Shammah, tamulel lal David, el unilya.\n8Mwet tolu inge su anwuki sel David ac mwet lal inge, elos ma nutin mwet yohk pisa lun acn Gath.\n< Sie Chronicle 19\nSie Chronicle 21 >


Sanri (7/12) Sifac: Kukakinyukla Lun Lulalfongi - Word Of Knowledge | USA\nSifac: Kukakinyukla Lun Lulalfongi\nMwe Read: Micah 3:5-12\nMicah Mwet Palu el sramsram suwoswos nusin mwet kol lun mwet Israel ac mwet palu kikiap ma oruh palu lalos in eis molo sin mwet u. Nusin mwet kol inge, el fwak mu payeiyu elos enenu in suk ac lungse ma suwos. Elos enenu in karingin ac patok nununku suwos nusin mwet u. Tiac oinge, a elos oru nununku lalos wiwi lupan mol nu selos, elos lungas Masap in eis moul kac, elos lain ma paye, ma suwos, ac engankin ac lungse ma koluk ac ma kuu. Kalem ke oru lalos nusin mwet munas, mwet sukasrup ac mwet mukaimtacl. Fin oasr mwel lalos ke ma lun mwet sukasrup ku mwet munas inge, elos ac sukna in eslah lalos. Oruh lalos inge tiacna akilen suwos luhn mwet u, a elos oruh kena sripen ku lalos sifana.\nNusin mwet palu kikiap inge, Mwet Palu Micah el sufan oruh lalos ke palu lalos. Elos kiapu mwet u, mwet u in mu engan ke ma elos palye ac moli nuselos. Pa kalem ke palu lalos nusin mwet ma moli nuselos. Elos fahk mu, “Wangin mwe sensen fwa sonolos, Leum God El welulos”. Ac elos suc ma tiac moli palu lalos, elos fwak mu ac oasr mweun nu selos. Micah el akkalemye la ma mwet palu inge fwak u, tiac paye. Meyen acn Israel fokfoklah tari ke sripen koluk lun mwet u, ac mulat lun God akola tari in putati nu fwelos.\nOruh lun mwet palu kutasrik inge pa sifwa lasr u akkalemye u. Ke sripen elos orekmakin ku in palu lalos in eis molo sin mwet u, pwanang Leum God El fwak in verse 6 mu “…ac fwa tiac sifil oasr ku lowos in liye aruruma, ac kowos ac fwa tiac sifil ku in palye kutena ma.” Leum God El ac fwa akwanginyelah ku in palu lun mwet oinge ac pwanang palu lalos ke pacl fasru u ac tiac pwaye. A funu Micah, ke sripen suwos ac paye lal ke orekma in palu lal, panang Leum God El akyokye ku lal, ac asang kalem lal in oru nununku suwos, ac pulaik in srumun ma koluk lun mwet Israel.\nKut finne tiac oruh pahlu, kutu pacl u kut kena srumun ma mwet u lungse long. Finne ac tiac paye tu kena sripen kut suk oi selos, kena sripen kut suk in furok nunak lalos in wi kut lac, kena sripen kut srunga kuf ke sramsram in akukuin lasr, ku kena sripen Satan el pirik nunak lasr, kut kikiap ac kukakunlah lulalfongi lasr ke kikiap lasr.\nKuloh nusin God ke me lutlut wo in akesmakinyeyuc ke oiyen sramsram luk. Nga tu ke ma paye ac fwak ma paye!\nPrevPreviousSaturday (7/11) Sifac: We Nu Selos Su Amei Lain God\nNextMonday (7/13) Sifac: Mea Leum God El Enenu?Next


Luo Chronicle 36 - BIBLE MUTAL\nLuo Chronicle 36\n1Mwet Judah elos sulella Joahaz wen natul Josiah, elan tokosra, ac mosrwella in Jerusalem.\n2Joahaz el yac longoul tolu ke el tokosrala lun Judah, ac el leum in Jerusalem ke malem tolu.\n3Tokosra Neco lun Egypt el usalla nu in sruoh, ac sap acn Judah in moli paun tausin itkosr lumfoko ke silver, ac paun itngoul limekosr ke gold in mwe takma.\n4El sraklalak Eliakim, tamulel lal Joahaz, elan tokosrala lun Judah, ac el ekulla inel nu ke Jehoiakim, na el usalla Joahaz nu Egypt.\n5Jehoiakim el yac longoul limekosr ke el tokosrala, ac el leum in Jerusalem ke yac singoul sie. El oru ma koluk lain LEUM GOD lal.\n6Tokosra Nebuchadnezzar lun Babylonia el utyak ac mweuni acn Judah, ac sruokilya Jehoiakim, kaprilya ke sein ac usalla nu Babylonia.\n7Nebuchadnezzar el usla kutu ma saok lun Tempul, ac filiya inkul fulat sel in Babylon.\n8Ma nukewa ma Jehoiakim el tuh oru, ke moul fohkfok lal ac ma koluk yohk el orala, simla ke Sramsram Matu Ke Tokosra Lun Israel Ac Judah. Jehoiachin wen natul, el aolulla in tokosra.\n9Jehoiachin el yac singoul oalkosr ke el tokosrala lun Judah, ac el leum in Jerusalem ke malem tolu ac len singoul. El wi pac oru ma koluk lain LEUM GOD.\n10Ke fahsr in safla pacl ohu, Tokosra Nebuchadnezzar el usalla Jehoiachin nu in sruoh in Babylonia, ac el usla pac ma saok lun Tempul. Nebuchadnezzar el oru tuh Zedekiah, tamulel lal Jehoiachin, elan tokosra lun Judah ac Jerusalem.\n11Zedekiah el yac longoul sie ke el tokosrala lun Judah, ac el leum in Jerusalem ke yac singoul sie.\n12El oru ma koluk lain LEUM GOD, ac tia pusisel in lohng ma mwet palu Jeremiah el fahkak ke kas lun LEUM GOD.\n13Zedekiah el forla ac lainul Tokosra Nebuchadnezzar, su akkohsyel elan fulahk Inen LEUM GOD lah el ac pwayena nu sel. El likkekelana ac tiana auliyak ku forla nu sin LEUM GOD lun Israel.\n14Sayen ma inge, mwet kol lun Judah, mwet tol, ac mwet uh elos fahsr ke ouiya koluk lun mutunfacl raunelosla, ac alu nu ke ma sruloala. Ouinge elos akfohkfokye Tempul su LEUM GOD El sifacna akmutalyela.\n15LEUM GOD lun papa matu tumalos El supu mwet palu pacl puspis in sensenkakin mwet lal, mweyen El pakomutalos ac kena tuh elos in tia tuhlac, ac Tempul in tia musalla.\n16Tusruktu, elos aksruksruki mwet su God El supu nu yorolos, ac pilesru kas lal, ac isrun mwet palu lal, nwe ke pacl se kasrkusrak lun LEUM GOD arulana upala lainulos, ac elos tia ku in kaingkunla.\n17Ouinge LEUM GOD El use tokosra lun Babylonia in mweunelos. Tokosra sac el uniya mwet fusr lun Judah, elos finne muta in Tempul. Wangin pakoten lal nu sin mwet uh — mwet fusr ku mwet matu, mukul ku mutan, mwet mas ku mwet ku. God El eisalosyang nukewa nu inpaol.\n18Tokosra Babylonia el wapi Tempul, ac iwen fil ma saok lun Tempul, ac mwe kasrup lun tokosra ac mwet pwapa lal, ac usla ma inge nukewa nu Babylon.\n19El esukak Tempul ac siti uh, wi pac lohm nukewa sin tokosra ac mwe kasrup we, ac kunausya pot lun siti uh.\n20El usla mwet nukewa ma tia misa ke mweun nu Babylonia, yen elos ac mwet kohs nu sel ac tulik natul we, nwe ke pacl se Tokosrai Persia tuyak.\n21Ouinge akpwayeyuk kas ma LEUM GOD El tuh fahk nu sel Jeremiah mwet palu, ke El fahk, “Acn uh ac fah musalla oan ke yac itngoul, in aolla Yac in Sabbath nukewa ma mwet uh tia akfulatye.”\n22In yac se meet ma Cyrus lun Persia el Tokosra Fulat, kas lun LEUM GOD su tutafme sel Jeremiah mwet palu, akpwayeiyukla. God El aknunakyal Cyrus tuh elan supwalik sie ma simla, in tuh ritiyuk in tokosrai nukewa ma el leum fac, su fahk:\n23“Pa inge ma sap sel Cyrus, Tokosra Fulat lun Persia. LEUM GOD lun kusrao El oru tuh nga in leum fin faclu nufon, ac El srisrngiyuwi tuh nga in musai sie Tempul nu sel in Jerusalem in facl Judah. Inge, kowos nukewa su mwet lun God, kowos folokla nu we, ac lela tuh LEUM GOD lowos in wi kowos.”\n< Luo Chronicle 35